KOMISIJAS ĪSTENOŠANAS REGULA (ES) 2020/761

(2019. gada 17. decembris),

ar ko paredz noteikumus Eiropas Parlamenta un Padomes Regulu (ES) Nr. 1306/2013, (ES) Nr. 1308/2013 un (ES) Nr. 510/2014 piemērošanai attiecībā uz pārvaldības sistēmu tarifa kvotām ar licencēm

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. pantu un 223. panta 3. punktu,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (2) un jo īpaši tās 66. panta 4. punktu,

ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm, un atceļ Padomes Regulas (EK) Nr. 1216/2009 un (EK) Nr. 614/2009 (3), un jo īpaši tās 9. panta a)–d) punktu un 16. panta 1. punkta a) apakšpunktu,

tā kā:

(1) Regula (ES) Nr. 1308/2013 paredz noteikumus par tarifa kvotu pārvaldību un īpašu režīmu attiecībā uz trešo valstu veiktu importu. Tā arī pilnvaro Komisiju šajā saistībā pieņemt deleģētos un īstenošanas aktus. Lai nodrošinātu netraucētu tarifa kvotu pārvaldības darbību jaunajā tiesiskajā regulējumā, ar šādiem aktiem ir jāpieņem konkrēti noteikumi. Ar minētajiem aktiem būtu jāaizstāj konkrēts skaits aktu, kas nosaka kopīgus noteikumus vai īpašus nozariskos noteikumus un tika pieņemti, pamatojoties uz Līguma par Eiropas Savienības darbību (“LESD”) 43. panta 2. punktu vai 207. pantu, un tiek atcelti ar Komisijas Deleģēto regulu (ES) 2020/760 (4).

(2) Savienība starptautiskos nolīgumos un aktos, kas pieņemti atbilstoši LESD 43. panta 2. punktam un 207. pantam, ir apņēmusies atvērt tarifa kvotas konkrētiem lauksaimniecības produktiem un dažos gadījumos pārvaldīt šādas kvotas. Dažos gadījumos uz tādu produktu importu, kuriem noteiktas šādas tarifa kvotas, attiecina pienākumu uzrādīt importa licenci. Komisijas regulas un Komisijas īstenošanas regulas, ar kurām atvērtas šādas kvotas un paredzēti īpaši noteikumi, ir atceltas ar Deleģēto regulu (ES) 2020/760. Ir lietderīgi minētos noteikumus saglabāt šajā regulā.

(3) Būtu jānosaka ikgadējs tarifa kvotas periods, kas ilgst 12 secīgus mēnešus, visām tarifa kvotām, kas noteiktas lauksaimniecības un citiem produktiem, uz kuriem attiecas šīs regulas darbības joma. Dažos gadījumos ir lietderīgi noteikt tarifa kvotu apakšperiodus tarifa kvotu gada periodā, it īpaši ja tas ir paredzēts starptautiskā nolīgumā.

(4) Lai garantētu tarifa kvotu pareizu pārvaldību, būtu jānosaka minimālie vai maksimālie daudzumi, kam var pieteikties saskaņā ar tarifa kvotām.

(5) Lai vienkāršotu un uzlabotu pārvaldības un kontroles mehānismu iedarbīgumu un efektivitāti, būtu jānosaka kopīgi nosacījumi to importa tarifa kvotu pārvaldībai, kurām piemēro importa licences. Minētās tarifa kvotas būtu jāpārvalda, piešķirot licences proporcionāli kopējiem pieprasītajiem daudzumiem (turpmāk “vienlaicīgas pārbaudes metode”). Būtu arī jānosaka noteikumi par pieteikumu iesniegšanu un licenču izdošanu, kuri būtu jāpiemēro papildus noteikumiem, kas paredzēti Komisijas Deleģētajā regulā (ES) 2016/1237 (5) un Komisijas Īstenošanas regulā (ES) 2016/1239 (6).

(6) Daži starptautiski nolīgumi nosaka, ka tarifa kvotas jāpārvalda, izmantojot metodi, kas balstīta uz trešo valstu izdotiem dokumentiem. Saskaņā ar minēto metodi licenču piešķīrumam jāatbilst daudzumiem, kas noteikti trešo valstu izdotajos dokumentos. Tāpēc ir jānosaka īpaši noteikumi attiecībā uz minēto pārvaldības metodi. Dokumentiem jābūt tādas iestādes izdotiem, kuru atzinusi konkrētā trešā valsts, un tiem jāatbilst konkrētiem nosacījumiem.

(7) Lai nodrošinātu pārredzamību to tarifa kvotu pārvaldībā, kurām piemēro importa licences, kompetentajām iestādēm būtu pēc pieprasījuma jāsniedz attiecīgā informācija ikvienam uzņēmējam, kurš ir ieinteresēts konkrētā produkta pārdošanā. Lai uzņēmēji varētu pieteikties pieejamajiem daudzumiem saskaņā ar tarifa kvotu, Komisijai būtu jāpublicē kopējais tarifa kvotu daudzums, kuram var pieteikties, un pieteikumu iesniegšanas sākuma un beigu datumi. Būtu arī jāpublicē visas atkāpes no noteikumiem, kas attiecas uz licencēšanas procedūrām, vai no to produktu saraksta, uz kuriem attiecina importa licences, un izmaiņas minētajos noteikumos vai sarakstā, saskaņā ar principiem, kas noteikti Pasaules Tirdzniecības organizācijas Līgumā par importa licencēšanas procedūrām (7) un Bali Ministru lēmumā (8).

(8) Ir jānosaka atbilstoša nodrošinājuma summa par licencēm, ko izdod saskaņā ar tarifa kvotām, lai garantētu, ka produkti tiks laisti brīvā apgrozībā Savienībā vai eksportēti no Savienības licences derīguma termiņa laikā.

(9) Lai atvieglotu dažu sensitīvu, augsti pieprasītu tarifa kvotu pārvaldību, kā arī dažu tādu kvotu pārvaldību, kuras iepriekš ir tikušas apietas, ar Deleģēto regulu (ES) 2020/760 ir izveidota speciāla elektroniska sistēma. Būtu jānosaka noteikumi par procedūrām un termiņiem dokumentu un deklarāciju iesniegšanai, izmantojot minēto elektronisko sistēmu.

(10) Būtu jānosaka noteikumi par licenču izdošanu. Konkrētāk, ir lietderīgi noteikt piešķīruma koeficienta piemērošanu gadījumos, kad daudzumi, uz kuriem attiecas licenču pieteikumi, pārsniedz daudzumus, kas pieejami par attiecīgo importa tarifa kvotas periodu.

(11) Ir jānosaka saskaņā ar tarifa kvotām izdoto licenču derīguma termiņi, lai noteiktu, kad ir izpildīts pienākums importēt vai eksportēt.

(12) To pašreizējo ķiploku importētāju interesēs, kuri parasti importē ievērojamus ķiploku daudzumus, un lai nodrošinātu, ka tirgū var ienākt jauni importētāji, būtu jānošķir tradicionālie un jaunie ķiploku importētāji attiecībā uz Argentīnas izcelsmes ķiplokiem. Būtu jānodrošina šo divu importētāju kategoriju definīcija un jānosaka konkrēti kritēriji attiecībā uz pieteikumu iesniedzējiem un importa licenču izmantošanu. Lai vienkāršotu ķiploku importa tarifu kvotu pārvaldību, importa tarifa kvotu kārtas numuri ķiplokiem, kuru izcelsme ir Ķīnā un citās trešās valstīs (izņemot Ķīnu un Argentīnu), ir aizstāti ar jauniem. Kārtas numuru maiņai nevajadzētu ietekmēt šo tarifu kvotu nepārtrauktību, cita starpā tādos aspektos kā references daudzuma aprēķināšana attiecīgos gadījumos, konkrētāk, lai īstenotu pārejas noteikumus, kas minēti Deleģētās regulas (ES) 2020/760 26. pantā. Tas pats attiecas uz importa tarifa kvotām sēnēm, kuru izcelsme ir Ķīnā un citās trešās valstīs (izņemot Ķīnu), kurām piešķirti jauni kārtas numuri.

(13) Šo kategoriju importētājiem piešķiramie daudzumi būtu jānosaka, pamatojoties uz faktiski ievestajiem daudzumiem, nevis uz izdotajām importa licencēm. Abu kategoriju importētāju iesniegtajiem pieteikumiem importa licenču saņemšanai nolūkā importēt ķiplokus no Argentīnas būtu jāpiemēro konkrēti ierobežojumi, piemēram, references daudzums tradicionālajiem importētājiem. Šādi ierobežojumi vajadzīgi, lai ne tikai nodrošinātu importētāju konkurences aizsardzību, bet arī to, ka importētāji, kas faktiski darbojas augļu un dārzeņu tirgū, var aizstāvēt savas likumīgās tirdzniecības pozīcijas attiecībā pret citiem importētājiem, un lai neviens importētājs nevarētu kontrolēt tirgu.

(14) Lai uzlabotu kontroli un novērstu risku, ka tirdzniecība tiek novirzīta, pamatojoties uz neprecīziem izcelsmes sertifikātiem un citiem dokumentiem, būtu jāsaglabā pašreizējā izcelsmes sertifikātu sistēma attiecībā uz ķiplokiem un prasība ķiplokus transportēt tieši no trešās izcelsmes valsts uz Savienību. Trešo valstu saraksts būtu jāpaplašina, ņemot vērā papildu informāciju. Kompetentajām valsts iestādēm šādi izcelsmes sertifikāti būtu jāizdod saskaņā ar Komisijas Īstenošanas regulas (ES) 2015/2447 (9) 57., 58. un 59. pantu.

(15) Lai pārbaudītu atbilstību tarifa kvotu nosacījumiem, būtu jānosaka prasība, ka intensīvi barotu jaunlopu gaļas, augstas kvalitātes svaigas, dzesinātas vai saldētas liellopu gaļas, saldētas bizonu gaļas un saldētas liellopu diafragmas plānās daļas importam saskaņā ar tarifa kvotām jāuzrāda autentiskuma apliecība, kas apliecina, ka preču izcelsme ir apliecības izdevējā valstī un ka preces precīzi atbilst starptautiskajā nolīgumā noteiktajai definīcijai. Būtu jāizstrādā autentiskuma apliecību veidne, un jānosaka sīki izstrādāti noteikumi par tādu autentiskuma apliecību izmantošanu, kuras izdotas, pamatojoties uz minēto veidni.

(16) Savienībai ir iespēja izraudzīties importētājus, kas var importēt Eiropas Savienības izcelsmes sieru Amerikas Savienotajās Valstīs saskaņā ar īpašu kvotu. Tādēļ, lai Savienība varētu palielināt kvotas vērtību, būtu jānosaka procedūra importētāju izraudzīšanai, pamatojoties uz eksporta licenču piešķiršanu par attiecīgajiem produktiem.

(17) Ņemot vērā īpašās iezīmes, kas piemīt beznodokļu importa periodam, kurš attiecībā uz kukurūzu piemērojams Spānijai un Portugālei un attiecībā uz sorgo piemērojams Spānijai, būtu jānosaka attiecīgajām dalībvalstīm īpaši noteikumi par licenču pieteikumu iesniegšanas periodu, licenču pieteikumu iesniegšanu un licencēm kukurūzai un sorgo.

(18) Lai nodrošinātu netraucētu pāreju uz šajā regulā paredzētajiem noteikumiem un izpildītu pienākumu jaunos noteikumus pirms to piemērošanas paziņot Pasaules Tirdzniecības organizācijai, kā arī dotu uzņēmējiem pietiekamu laiku pielāgoties pienākumam reģistrēties īpašā elektroniskā sistēmā un, izmantojot minēto elektronisko sistēmu, iesniegt neatkarīguma deklarāciju par dažām pārmērīgi pieprasītām tarifa kvotām, ir lietderīgi paredzēt atliktu šīs regulas piemērošanu.

(19) Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

IR PIEŅĒMUSI ŠO REGULU.

I SADAĻA

IEVADA NOTEIKUMI

1. pants Piemērošanas joma Šī regula nosaka kopīgus noteikumus par to, kā pārvaldāmas I pielikumā uzskaitītās tarifa kvotas attiecībā uz lauksaimniecības produktiem, ko pārvalda ar importa un eksporta licenču sistēmu, it īpaši attiecībā uz: a) tarifa kvotu periodiem; b) maksimālajiem daudzumiem, par kuriem var iesniegt pieteikumus; c) importa un eksporta licenču pieteikumu iesniegšanu; d) ziņām, kas jāieraksta konkrētās importa un eksporta licenču pieteikumu un importa un eksporta licenču ailēs; e) importa un eksporta licenču pieteikumu nepieņemamību; f) nodrošinājumu, kas jāiemaksā, kad iesniedz importa vai eksporta licences pieteikumu; g) piešķīruma koeficientu un licenču pieteikumu iesniegšanas apturēšanu; h) importa un eksporta licenču izdošanu; i) importa un eksporta licenču derīguma termiņu; j) pierādījumu par laišanu brīvā apgrozībā; k) izcelsmes apliecinājumu; l) daudzumu paziņošanu Komisijai; m) tādas informācijas paziņošanu Komisijai, kas attiecas uz elektronisko sistēmu LORI, autentiskuma apliecībām (CA) un ienākošo plūsmu pārraudzīšanas kārtības (Inward Monitoring Arrangement, IMA 1) sertifikātiem. Ar šo regulu tiek arī atvērtas importa un eksporta kvotas konkrētiem lauksaimniecības produktiem un noteikti īpaši noteikumi minēto tarifa kvotu pārvaldībai.

2. pants Citi piemērojamie noteikumi Ja vien šajā regulā nav paredzēts citādi, piemēro Eiropas Parlamenta un Padomes Regulu (ES) Nr. 952/2013 (10), Komisijas Īstenošanas regulu (ES) Nr. 908/2014 (11) un Īstenošanas regulas (ES) 2015/2447 un (ES) 2016/1239.

II SADAĻA

KOPĪGIE NOTEIKUMI

3. pants Tarifa kvotas, kas uzskaitītas I pielikumā 1. Katru importa tarifa kvotu norāda ar kārtas numuru. 2. Importa un eksporta tarifa kvotas ir norādītas I pielikumā kopā ar šādu informāciju: a) importa tarifa kvotas kārtas numurs un apraksts par eksporta tarifa kvotām; b) produktu sektors; c) tarifa kvotas veids – importa vai eksporta tarifa kvota; d) pārvaldības metode; e) ja piemērojams – uzņēmēju pienākums pierādīt references daudzumu saskaņā ar Deleģētās regulas (ES) 2020/760 10. pantu; f) ja piemērojams – uzņēmēju pienākums iesniegt pierādījumus par tirdzniecību saskaņā ar Deleģētās regulas (ES) 2020/760 8. pantu; g) ja piemērojams – licences derīguma termiņa beigu datums; h) ja piemērojams – uzņēmēju pienākums pirms licences pieteikuma iesniegšanas reģistrēties Uzņēmēju–licenču turētāju reģistrācijas un identifikācijas (LORI) elektroniskajā sistēmā, kas minēta Deleģētās regulas (ES) 2020/760 13. pantā.

4. pants Tarifa kvotas periods 1. Tarifa kvotas atver uz 12 secīgu mēnešu periodu (turpmāk “tarifa kvotas periods”). Tarifa kvotas periodus var iedalīt apakšperiodos. 2. Tarifa kvotas periodi un attiecīgos gadījumos apakšperiodi un kopējais daudzums, kas pieejams tarifa kvotas periodā, attiecībā uz katru tarifa kvotu ir noteikti II–XIII pielikumā.

5. pants Maksimālie daudzumi, par kuriem var iesniegt pieteikumus 1. Daudzums, par kuru iesniedz pieteikumus, nepārsniedz kopējo daudzumu, kas pieejams attiecīgā tarifa kvotas periodā vai apakšperiodā. 2. Ja vien šajā regulā nav paredzēts citādi, pieejamais daudzums ir kopējais nepiešķirtais daudzums par atlikušo tarifa kvotas periodu vai apakšperiodu. 3. Pieejamais daudzums ietver daudzumu, kas nav izmantots iepriekšējā tarifa kvotas apakšperiodā.

6. pants Importa un eksporta licenču pieteikumu iesniegšana 1. Importa un eksporta licenču pieteikumus iesniedz tā mēneša pirmo septiņu kalendāro dienu laikā, kurš ir pirms tarifa kvotas perioda sākuma, un katra mēneša pirmo septiņu kalendāro dienu laikā tarifa kvotas periodā, izņemot decembri, kad pieteikumus neiesniedz. 2. Atkāpjoties no 1. punkta, pieteikumus par importa un eksporta licencēm, kas ir derīgas no 1. janvāra, iesniedz iepriekšējā gadā no 23. novembra līdz 30. novembrim. 3. Ja vien šajā regulā nav noteikts citādi, uzņēmēji, kas piesakās licencēm, iesniedz tikai vienu pieņemamu pieteikumu mēnesī un par vienu tarifa kvotu. Novembra mēnesī uzņēmēji var iesniegt divus pieteikumus par vienu tarifa kvotu – vienu pieteikumu par licencēm, kas derīgas no decembra, un vienu pieteikumu par licencēm, kas derīgas no janvāra. Attiecībā uz importa tarifa kvotām, ko pārvalda ar eksportētājvalstu izdotiem dokumentiem, un eksporta tarifa kvotām, ko pārvalda trešās valstis, piemēro attiecīgi 71. un 72. pantu. 4. Ja pieteikuma iesniedzējs iesniedz vairāk pieteikumu par tarifa kvotu, nekā 3. punktā noteiktais maksimālais skaits, neviens no pieteikumiem, kas iesniegts par konkrēto tarifa kvotu, nav pieņemams, un iemaksāto nodrošinājumu atsavina. 5. Atkāpjoties no 3. punkta, ja tarifa kvota attiecas uz dažādiem KN kodiem, izcelsmes valstīm vai dažādām nodokļa likmēm, uzņēmēji var iesniegt pieteikumus par dažādajiem KN kodiem vai izcelsmes valstīm, vai dažādajām nodokļa likmēm reizi mēnesī. Šādus pieteikumus iesniedz vienlaicīgi. Licences izdevējiestādes tos uzskata par vienu pieteikumu.

7. pants Ziņas, kas jāieraksta konkrētās importa un eksporta licenču pieteikumu ailēs 1. Turpmāk norādītās ailes importa un eksporta licenču pieteikumu veidlapās, kas noteiktas Īstenošanas regulas (ES) 2016/1239 I pielikumā, aizpilda šādi: a) importa licences pieteikuma veidlapas 20. ailē norāda: i) importa tarifa kvotas kārtas numuru; ii) ad valorem un īpašo muitas nodokli (“muitas nodoklis kvotas robežās”), kas piemērojams attiecīgajam produktam; b) ja tā prasīts šīs regulas II–XIII pielikumā – eksporta licences pieteikuma veidlapas 7. ailē norāda galamērķa valsti un tās pašas ailes lodziņā “jā” ievelk krustiņu; c) ja tā prasīts norādīts šīs regulas II–XIII pielikumā – importa licences pieteikuma veidlapas 8. ailē norāda izcelsmes valsti un tās pašas ailes lodziņā “jā” ievelk krustiņu. 2. Dalībvalstis, kam ir elektroniska pieteikumu iesniegšanas un reģistrācijas sistēma, 1. punktā norādītās ziņas reģistrē minētajā sistēmā.

8. pants Importa un eksporta licenču pieteikumu nepieņemamība 1. Licenču pieteikumus, kas ir nepilnīgi vai neatbilst šajā regulā, Deleģētajā regulā (ES) 2016/1237 un Īstenošanas regulā (ES) 2016/1239 noteiktajiem kritērijiem, atzīst par nepieņemamiem. 2. Ja licences izdevējiestāde atzīst licences pieteikumu par nepieņemamu, tā rakstiski dara zināmu uzņēmējam savu lēmumu par pieteikuma nepieņemamību, norādot arī lēmuma iemeslus. Minēto informāciju uzņēmējam paziņo kopā ar informāciju par tiesībām pārsūdzēt lēmumu par nepieņemamību, par piemērojamo procedūru un pārsūdzēšanas termiņiem. 3. Licences pieteikumu neatzīst par nepieņemamu tādu nenozīmīgu pārrakstīšanās kļūdu dēļ, kuras nemaina pieteikuma būtiskos elementus. 4. Pieteikuma iesniedzēja pārstāvji muitā nav tiesīgi pieteikties licenču saņemšanai saskaņā ar tarifa kvotām, uz kurām attiecas šīs regulas darbības joma. Viņi nav saskaņā ar šo regulu izdoto licenču nominālie turētāji.

9. pants Nodrošinājums, kas jāiemaksā, iesniedzot importa vai eksporta licences pieteikumu Ja par licences izdošanu ir jāiemaksā nodrošinājums atbilstoši Deleģētās regulas (ES) 2020/760 4. pantam , pieteikuma iesniedzējs pirms pieteikumu iesniegšanas termiņa beigām iesniedz licences izdevējiestādei nodrošinājumu par summu, kas katrai tarifa kvotai noteikta šīs regulas II–XIII pielikumā.

10. pants Piešķīruma koeficients un licenču pieteikumu iesniegšanas apturēšana 1. Komisija aprēķina piešķīruma koeficientu katrai tarifa kvotai, izņemot importa tarifa kvotas, ko pārvalda ar trešo valstu izdotiem dokumentiem, un eksporta tarifa kvotas, ko pārvalda trešās valstis. Dalībvalstis piemēro koeficientu daudzumiem, uz kuriem attiecas katrs licences pieteikums un kuri paziņoti Komisijai. Piešķīruma koeficientu aprēķina, pamatojoties uz dalībvalstu paziņoto informāciju un izmantojot 3. punktā noteikto metodi. 2. Komisija publisko piešķīruma koeficientu katrai tarifa kvotai attiecīgā tīmekļa publikācijā ne vēlāk kā tā mēneša 22. datumā, kad dalībvalstis paziņojušas Komisijai daudzumus, par kuriem iesniegti pieteikumi. Ja pieteikums iesniegts laikposmā no 23. līdz 30. novembrim, piešķīruma koeficientu publisko ne vēlāk kā 14. decembrī. 3. Ja vien III sadaļā nav noteikts citādi, piešķīruma koeficients licencēm nepārsniedz 100 %, un to aprēķina šādi: [(pieejamais daudzums/pieprasītais daudzums) × 100] %. Piešķīruma koeficientu noapaļo līdz sešiem cipariem aiz komata. Komisija koriģē piešķīruma koeficientu, lai nodrošinātu, ka netiek pārsniegti daudzumi, kas pieejami importa vai eksporta tarifa kvotas periodā vai apakšperiodā. 4. Ja kvotas daudzums par apakšperiodu vai atbilstoši mēneša pieteikumu sistēmai tiek izsmelts, Komisija aptur turpmāku pieteikumu iesniegšanu līdz attiecīgā tarifa kvotas perioda vai apakšperioda beigām. Apturēšanu atceļ, kad pēc neizmantoto daudzumu paziņošanas tajā pašā tarifa kvotas periodā kļūst pieejami daudzumi. Komisija ar attiecīgu tīmekļa publikāciju informē dalībvalstu licences izdevējiestādes par apturēšanu, apturēšanas atcelšanu un pieejamo daudzumu saskaņā ar tarifa kvotu. 5. Importa un eksporta licences izdod par daudzumiem, kas aprēķināti, reizinot importa vai eksporta licenču pieteikumos norādītos daudzumus ar piešķīruma koeficientu. Daudzumu, ko iegūst, piemērojot piešķīruma koeficientu, noapaļo uz leju līdz tuvākajai vienībai. 6. Daudzumus, kas nav piešķirti vai nav izmantoti apakšperiodā, nosaka, pamatojoties uz informāciju, ko dalībvalstis paziņojušas Komisijai. Šādus daudzumus pieskaita daudzumiem, kas pieejami pārdalīšanai tajā pašā importa vai eksporta tarifa kvotas periodā. 7. Pirms piešķīruma koeficienta aprēķināšanas tarifa kvotām, attiecībā uz kurām vajadzīga uzņēmēju iepriekšēja obligāta reģistrācija atbilstoši Deleģētās regulas (ES) 2020/760 11. pantam, Komisija var pieprasīt kompetentajai licences izdevējiestādei pārbaudīt LORI ierakstu par pieteikumu iesniedzējiem. Šādu pieprasījumu veic līdz tā mēneša 15. datuma plkst. 13.00 pēc Briseles laika, kurā dalībvalstis paziņojušas daudzumus, par ko iesniegti pieteikumi. Tomēr attiecībā uz daudzumiem, kas paziņoti līdz 6. decembrim, šādu pieprasījumu veic līdz 8. decembra plkst. 13.00 pēc Briseles laika. Licences izdevējiestādes norāda Komisijai e-pasta adresi, uz kuru jāsūta pieprasījumi. 8. Licences izdevējiestādes atbild uz 7. punktā minētajiem Komisijas pieprasījumiem līdz tā mēneša 21. datuma plkst. 13.00 pēc Briseles laika, kurš ir nākamais pēc pieprasījuma veikšanas. 9. Uz pieprasījumiem, kas iesniegti līdz 8. decembrim, licences izdevējiestāde atbild līdz 7. janvāra plkst. 13.00 pēc Briseles laika. 10. Ja licences izdevējiestāde neatbild Komisijai 8. un 9. punktā noteiktajos termiņos, licences izdevējiestāde nepieņem turpmākus attiecīgā uzņēmēja iesniegtus licenču pieteikumus.

11. pants Importa un eksporta licenču izdošana 1. Šis pants neattiecas uz licencēm, ko izdod par importa tarifa kvotām, kuras pārvalda ar trešo valstu izdotiem dokumentiem, un par eksporta kvotām, ko pārvalda trešās valstis. 2. Licences izdod tikai par Komisijai paziņotajiem pieteikumiem. 3. Licences izdod pēc tam, kad Komisija publiskojusi piešķīruma koeficientu, un pirms mēneša beigām. Ja neparedzētu apstākļu dēļ Komisija nepublicē piešķīruma koeficientu 10. panta 2. punktā minētajā laikposmā, licences izdod ne vēlāk kā septītajā kalendārajā dienā pēc dienas, kad Komisija publicējusi piešķīruma koeficientu. 4. Licences, kas ir derīgas no 1. janvāra, izdod laikposmā no iepriekšējā gada 15. decembra līdz 31. decembrim. Ja neparedzētu apstākļu dēļ Komisija nepublicē piešķīruma koeficientu 10. panta 2. punktā minētajā laikposmā, licences izdod ne vēlāk kā četrpadsmitajā kalendārajā dienā pēc dienas, kad Komisija publicējusi piešķīruma koeficientu. Ja licenču izdošanas diena ir pēc 1. janvāra, tās ir derīgas no to izdošanas dienas, un to derīguma termiņa pēdējā diena nemainās.

12. pants Ziņas, kas jāieraksta konkrētās importa un eksporta licenču ailēs 1. Turpmāk norādītās ailes importa vai eksporta licenču veidlapās, kas noteiktas Īstenošanas regulas (ES) 2016/1239 I pielikumā, aizpilda šādi: a) importa licences 20. ailē norāda importa tarifa kvotas kārtas numuru; b) importa licences 24. ailē norāda ad valorem un īpašo muitas nodokli (“muitas nodoklis kvotas robežās”), kas piemērojams attiecīgajam produktam; c) ja norādīts šīs regulas II–XIII pielikumā – importa licences 8. ailē norāda izcelsmes valsti un tās pašas ailes lodziņā “jā” ievelk krustiņu; d) importa un eksporta licences 19. ailē norāda pārsnieguma pielaidi, kas ir “0”; izņēmums ir produkti ar Deleģētās regulas (ES) 2016/1237 pielikuma I daļā norādītu importa licenci, kuriem pārsnieguma pielaide ir 5 % un licences 24. ailē iekļauj paziņojumu “Nodoklis kvotas robežās, kas piemērojams 17. un 18. ailē norādītajam daudzumam” (12); e) importa licences 24. ailē vai eksporta licences 22. ailē iekļauj paziņojumu, ka “Regulas (EEK, Euratom) Nr. 1182/71 3. panta 4. punktu nepiemēro” (13), ja attiecīgās licences derīguma termiņš beidzas tarifa kvotas perioda pēdējā dienā. 2. Dalībvalstis, kam ir elektroniska pieteikumu iesniegšanas un reģistrācijas sistēma, šīs ziņas reģistrē minētajā sistēmā.

13. pants Importa un eksporta licenču derīguma termiņš 1. Padomes Regulas (EEK, Euratom) Nr. 1182/71 (14) 3. panta 4. punktu neattiecina uz derīguma termiņa noteikšanu importa un eksporta licencēm, ko izdod par importa un eksporta tarifa kvotām. 2. Licences, ko izdod par importa un eksporta tarifa kvotām, kuras pārvalda, izmantojot Regulas (ES) Nr. 1308/2013 184. panta 2. punkta b) apakšpunktā minēto vienlaicīgas pārbaudes metodi, un kas noteiktas I pielikumā, ir derīgas: a) no tarifa kvotas perioda pirmās kalendārās dienas, ja pieteikumi iesniegti pirms tarifa kvotas perioda, – līdz tarifa kvotas perioda beigām; b) no tā mēneša pirmās kalendārās dienas, kas ir nākamais pēc pieteikuma iesniegšanas mēneša, ja pieteikumi iesniegti tarifa kvotas periodā, – līdz tarifa kvotas perioda beigām; c) no nākamā gada 1. janvāra, ja pieteikumi iesniegti laikposmā no iepriekšējā gada 23. novembra līdz 30. novembrim, – līdz tarifa kvotas perioda beigām. 3. Ja vien III sadaļā vai I pielikumā nav noteikts citādi, ja tarifa kvotas periods ir sadalīts apakšperiodos, par apakšperiodu izdoto licenču derīguma termiņš beidzas tā mēneša pēdējā kalendārajā dienā, kas ir nākamais pēc attiecīgā apakšperioda beigām, bet ne vēlāk kā tarifa kvotas perioda beigās. 4. Ja vien III sadaļā nav paredzēts citādi, licences, kas izdotas par importa tarifa kvotām, kuras pārvalda ar trešo valstu izdotiem dokumentiem, ir derīgas no to izdošanas datuma līdz 30. kalendārās dienas plkst. 23.59 (pēc Briseles laika) pēc IMA 1 sertifikātu vai CA, par kuriem tās izdotas, derīguma termiņa pēdējās dienas. Minētais derīguma termiņš nepārsniedz tarifa kvotas perioda beigas. 5. Licences par eksporta tarifa kvotām, ko pārvalda trešās valstis, ir derīgas no to izdošanas dienas līdz to izdošanas gada 31. decembrim, izņemot licences, kas izdotas no 20. līdz 31. decembrim, – tās ir derīgas no nākamā gada 1. janvāra līdz 31. decembrim. 6. Ja importa vai eksporta licences derīguma termiņš tarifa kvotai tiek pagarināts force majeure dēļ, kā paredzēts Īstenošanas regulas (ES) 2016/1239 16. pantā, pagarinājums nepārsniedz tarifa kvotas periodu.

14. pants Pierādījums par laišanu brīvā apgrozībā un eksportu 1. Daudzumus, kas netiek laisti brīvā apgrozībā vai netiek eksportēti līdz licences derīguma termiņa beigām, uzskata par neizmantotajiem daudzumiem. 2. Pierādījumu par laišanu brīvā apgrozībā, kā arī pierādījumu par eksportu un izvešanu no Savienības muitas teritorijas iesniedz saskaņā ar Īstenošanas regulas (ES) 2016/1239 14. panta 6. punktu.

15. pants Izcelsmes apliecinājums 1. Ja tas prasīts II–XIII pielikumā, attiecībā uz konkrētajiem produktiem muitas dienestiem uzrāda derīgu izcelsmes apliecinājumu kopā ar muitas deklarāciju par laišanu brīvā apgrozībā. Izcelsmes apliecinājumam vajadzīgie dokumenti par katru tarifa kvotu ir uzskaitīti minētajos pielikumos. 2. Īpašos gadījumos, kas noteikti II–XIII pielikumā, izcelsmes apliecinājumu uzrāda, kad iesniedz pieteikumu importa licences saņemšanai. 3. Ja nepieciešams, muitas dienesti papildus var pieprasīt, lai deklarētājs vai importētājs pierāda produktu izcelsmi saskaņā ar Regulas (ES) Nr. 952/2013 61. pantu.

16. pants Daudzumu paziņošana Komisijai 1. Ja vien III sadaļā nav noteikts citādi, piemēro 2.–5. punktā noteiktās prasības. 2. Dalībvalstis paziņo Komisijai kopējos daudzumus, uz kuriem attiecas importa vai eksporta licenču pieteikumi par katru tarifa kvotu: a) pirms mēneša 14. datuma, ja pieteikumi licences saņemšanai iesniegti mēneša pirmajās septiņās kalendārajās dienās; b) pirms 6. decembra, ja pieteikumi licences saņemšanai iesniegti no 23. līdz 30. novembrim. 3. Dalībvalstis paziņo Komisijai daudzumus, uz kuriem attiecas importa un eksporta licences, ko tās ir izdevušas par katru tarifa kvotu: a) pirms mēneša pēdējās dienas, ja pieteikumi licenču saņemšanai par tarifa kvotu iesniegti mēneša pirmajās septiņās kalendārajās dienās; b) pirms 31. decembra, ja pieteikumi licenču saņemšanai par tarifa kvotu iesniegti no 23. līdz 30. novembrim; c) pirms tā mēneša 10. datuma, kas ir nākamais pēc izdošanas mēneša, ja importa licences izdotas, pamatojoties uz trešo valstu izdotiem dokumentiem. Šīs regulas 11. panta 3. punkta otrajā daļā minētajos apstākļos paziņojumu iesniedz septiņu dienu laikā no dienas, kad Komisija publicējusi piešķīruma koeficientu. Šīs regulas 11. panta 4. punkta otrajā daļā minētajos apstākļos paziņojumu iesniedz 14 dienu laikā no dienas, kad Komisija publicējusi piešķīruma koeficientu. 4. Dalībvalstis pēc Komisijas pieprasījuma informē to par neizmantotajiem daudzumiem, uz kuriem attiecas izdotās importa un eksporta licences. Neizmantotie daudzumi atbilst starpībai starp daudzumiem, kas ierakstīti importa vai eksporta licenču otrā pusē, un daudzumiem, par kuriem izdotas minētās licences. 5. Neizmantotos daudzumus, uz kuriem attiecas importa vai eksporta licences, paziņo Komisijai attiecīgi četru mēnešu laikā vai 210 kalendāro dienu laikā pēc attiecīgo licenču derīguma termiņa beigām. 6. Ja tarifa kvotas periods ir sadalīts apakšperiodos, neizmantotos daudzumus paziņo, kad sniedz 2. punkta a) apakšpunktā minēto paziņojumu par pēdējo apakšperiodu. 7. Daudzumus izsaka produkta svara kilogramos un attiecīgā gadījumā iedala pēc kārtas numura un izcelsmes. 8. Attiecībā uz Komisijai sniegtajiem paziņojumiem, kas minēti šajā regulā un saistīti ar liellopu un teļa gaļas tarifa kvotām ar kārtas numuriem 09.4450, 09.4451, 09.4452, 09.4453, 09.4454, 09.4002, 09.4455, 09.4001, 09.4004, daudzumus izsaka produkta svara kilogramos par katru izcelsmes valsti un katru produktu kategoriju, kā norādīts šīs regulas XV pielikuma B daļā. 9. Attiecībā uz šajā pantā noteiktajiem laikposmiem un termiņiem piemēro Īstenošanas regulas (ES) 2016/1239 3. pantu.

17. pants Informācijas paziņošana Komisijai attiecībā uz LORI elektronisko sistēmu, autentiskuma apliecībām un IMA 1 sertifikātiem 1. No tā mēneša 8. līdz 16. datumam, kas ir nākamais pēc tarifa kvotas perioda beigām, dalībvalstis paziņo Komisijai to importa licenču turētāju nosaukumus, uzņēmēju reģistrācijas un identifikācijas (EORI) numurus un adreses, kuras izdotas par tarifa kvotām, attiecībā uz kurām vajadzīga uzņēmēju un – attiecīgā gadījumā – pārņēmēja obligāta reģistrācija. 2. Dalībvalstis informē Komisiju par katru apstiprināto, noraidīto vai atsaukto pieteikumu reģistrācijai LORI elektroniskajā sistēmā. 3. Informējot par apstiprinātajiem pieteikumiem reģistrācijai LORI elektroniskajā sistēmā, dalībvalstis iesniedz datus, kas prasīti Deleģētās regulas (ES) 2020/760 II pielikumā. 4. Dalībvalstis informē Komisiju par visām izmaiņām, ko uzņēmēji veikuši savā LORI ierakstā. 5. Dalībvalstis attiecībā uz katru LORI elektroniskajā sistēmā reģistrēto uzņēmēju informē Komisiju par katru importa licences pieteikumu, norādot attiecīgo tarifa kvotu, KN kodus, daudzumus, par kuriem iesniegts pieteikums, un pieteikuma datumu: a) pirms mēneša 14. datuma, ja pieteikumi licences saņemšanai iesniegti mēneša pirmajās septiņās kalendārajās dienās; b) pirms 6. decembra, ja pieteikumi licences saņemšanai iesniegti no 23. līdz 30. novembrim. 6. Dalībvalstis attiecībā uz katru autentiskuma apliecību vai IMA 1 sertifikātu, ko iesniedzis uzņēmējs saistībā ar tarifa kvotām, kuras pārvalda ar trešo valstu izdotiem dokumentiem, paziņo Komisijai to izdotās atbilstošās licences numuru un daudzumu, uz kuru attiecas licence. Paziņojumu sniedz, pirms izdotā licence ir darīta pieejama uzņēmējam. 7. Atkāpjoties no Regulas (EEK, Euratom) Nr. 1182/71 3. panta 4. punkta, ja šajā pantā ir noteikti periodi un termiņi, minētie periodi un termiņi beidzas līdz ar pēdējās dienas pēdējās stundas izbeigšanos, neatkarīgi no tā, vai šī diena ir sestdiena, svētdiena vai svētku diena, kā noteikts minētajā regulā. 8. Šajā regulā minētos paziņojumus sniedz saskaņā ar Komisijas Deleģēto regulu (ES) 2017/1183 (15) un Komisijas Īstenošanas regulu (ES) 2017/1185 (16).

III SADAĻA

ĪPAŠI NOZARISKIE NOTEIKUMI

1. NODAĻA

Graudaugi

1. iedaļa

Graudaugi, izņemot Regulas (ES) Nr. 1308/2013 185. pantā minēto kukurūzu un sorgo

18. pants Tarifa kvotas Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Padomes Lēmumu 94/800/EK (17), un Nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm, kas apstiprināts ar Lēmumu 2006/333/EK (18), tiek atvērtas tarifa kvotas kukurūzas importam Savienībā, ievērojot šajā regulā paredzētos nosacījumus. Saskaņā ar Nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam, kas apstiprināts ar Padomes Lēmumu 2006/333/EK, un Nolīgumu starp Eiropas Kopienu un Kanādas valdību, pabeidzot sarunas saskaņā ar VVTT XXIV panta 6. punktu, kas apstiprināts ar Padomes Lēmumu 2007/444/EK (19), tiek atvērtas tarifa kvotas kviešu (izņemot augstas kvalitātes kviešus) importam Savienībā no trešām valstīm, ievērojot šajā regulā paredzētos nosacījumus. Šīs regulas II pielikumā ir norādīts katras tarifa kvotas apjoms, importa tarifa kvotas periods un apakšperiodi, uz kuriem tā attiecas, kā arī kvotas kārtas numurs.

19. pants Kvalitātes standarti Kvalitātes standarti un pielaides, kas piemērojamas attiecībā uz KN kodam 1001 99 00 atbilstīgiem parastajiem kviešiem, izņemot augstas kvalitātes kviešus, ir noteikti Komisijas Regulas (EK) Nr. 642/2010 (20) II pielikumā. Piemēro analīzes metodes, kas noteiktas Komisijas Īstenošanas regulas (ES) 2016/1240 (21) I pielikuma II daļā.

20. pants Īpaši noteikumi, kas piemērojami tarifa kvotām, uz kurām attiecas Visaptverošais ekonomikas un tirdzniecības nolīgums ar Kanādu Lai Savienībā brīvā apgrozībā laistu Kanādas izcelsmes parastos kviešus, izņemot augstas kvalitātes kviešus, ir jāiesniedz izcelsmes deklarācija. Izcelsmes deklarāciju sniedz uz rēķina vai jebkura cita komercdokumenta, kurā attiecīgās izcelsmes produkts ir aprakstīts pietiekami sīki, lai to varētu identificēt. Izcelsmes deklarācijas teksts ir tāds, kā noteikts 2. pielikumā Protokolam par izcelsmes noteikumiem un izcelsmes procedūrām, kurš pievienots Visaptverošajam ekonomikas un tirdzniecības nolīgumam starp Kanādu, no vienas puses, un Eiropas Savienību un tās dalībvalstīm, no otras puses (22).

2. sadaļa

Kukurūza un sorgo, kas minēti Regulas (ES) Nr. 1308/2013 185. pantā

21. pants Licenču pieteikumu iesniegšanas periods No dienas, kad sāk piemērot nulles ievedmuitas nodokli, kas minēts Deleģētās regulas (ES) 2020/760 21. pantā, importa licenču pieteikumus kukurūzas un sorgo tarifa kvotām, kas minētas Regulas (ES) Nr. 1308/2013 185. pantā, iesniedz Spānijas un Portugāles kompetentajām iestādēm katra mēneša 7. līdz 11. datumā ne vēlāk kā plkst. 13.00 (pēc Briseles laika).

22. pants Pieteikuma un licences saturs Importa licences pieteikumā un licencē visos gadījumos norāda šādu informāciju: a) 8. ailē norāda izcelsmes valsti un tās pašas ailes lodziņā “jā” ievelk krustiņu; b) 24. ailē norāda vienu no XIV pielikumā uzskaitītajām atzīmēm.

23. pants Paziņojumi Komisijai No dienas, kad sāk piemērot nulles ievedmuitas nodokli, kas minēts Deleģētās regulas (ES) 2020/760 21. pantā, Spānijas un Portugāles kompetentās iestādes, izmantojot elektroniskus līdzekļus, paziņo Komisijai: a) katra mēneša 15. datumā ne vēlāk kā plkst. 18.00 (pēc Briseles laika) – kopējos daudzumus, uz kuriem attiecas licenču pieteikumi, pēc licenču kārtas numuriem; b) pirms katra mēneša beigām – kopējos daudzumus pēc KN koda, par kuriem izdotas importa licences.

24. pants Piešķīruma koeficients Komisija paziņo piešķīruma koeficientu licences izdevējiestādēm ne vēlāk kā tā mēneša 22. datumā, kurā dalībvalstis saskaņā ar 23. pantu paziņojušas daudzumus, par ko iesniegti pieteikumi.

25. pants Importa licences izdošana Spānijas un Portugāles kompetentās iestādes izdod importa licences no katra mēneša 23. datuma līdz pēdējam datumam.

26. pants Licences derīgums Atkāpjoties no 13. panta, licences ir derīgas no to izdošanas dienas līdz tā mēneša beigām, kas ir otrais pēc izdošanas dienas.

2. NODAĻA

Rīsi

27. pants Tarifa kvotas un daudzumu piešķiršana Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK un Padomes Regulu (EK) Nr. 1095/96 (23), un rezultātiem, kas gūti apspriedēs ar Taizemi un apstiprināti ar Padomes Lēmumu 96/317/EK (24), tiek atvērtas tarifa kvotas rīsu, lobīto rīsu un šķelto rīsu importam Savienībā, ievērojot šajā regulā paredzētos nosacījumus. Šīs regulas III pielikumā ir norādīts katras tarifu kvotas apjoms, importa tarifa kvotas periods un apakšperiodi, uz kuriem tā attiecas, kā arī kvotas kārtas numurs. Pieejamos daudzumus nosaka par katru apakšperiodu, kā norādīts šīs regulas III pielikumā. Atkāpjoties no 13. panta, licences, kas pēdējā apakšperiodā izdotas par importa tarifa kvotām ar kārtas numuriem 09.4127, 09.4128, 09.4129 un 09.4130, ir spēkā līdz tarifa kvotas perioda beigām. Visus apakšperiodā neizmantotos daudzumus saskaņā ar tarifa kvotām, kuru kārtas numuri ir 09.4112, 09.4116, 09.4117, 09.4118, 09.4119, 09.4127, 09.4128, 09.4129, 09.4130 09.4148, 09.4166 un 09.4168, pārnes uz turpmākiem apakšperiodiem, kas norādīti III pielikumā. Daudzumus nepārnes uz nākamo kvotu periodu. Daudzumus saskaņā ar tarifa kvotām ar kārtas numuriem 09.4127 09.4128, 09.4129 un 09.4130, kuri nav izmantoti vai iedalīti iepriekšējos apakšperiodos, katra gada 1. oktobrī pārnes uz tarifa kvotu ar kārtas numuru 09.4138.

28. pants Eksporta dokumenti Importa licenču pieteikumiem, kas iesniegti par rīsiem un šķeltajiem rīsiem saskaņā ar tarifa kvotām 09.4127, 09.4128, 09.4129 un 09.4149, pievieno eksporta sertifikāta oriģinālu, kura paraugs ir ietverts XIV.2. pielikumā. Eksporta sertifikātus izdod tajos norādītās trešo valstu kompetentās iestādes. Importa licences pieteikumā norādītais daudzums nepārsniedz eksporta licencēs norādīto daudzumu.

29. pants Licences saturs Importa licencēs ar visiem kārtas numuriem, kas noteikti III pielikumā, izņemot licences ar kārtas numuriem 09.4138, 09.4148, 09.4166 un 09.4168, izcelsmes valsti norāda 8. ailē un tās pašas ailes lodziņā “jā” ievelk krustiņu.

3. NODAĻA

Cukurs

30. pants Tarifa kvotas Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK un Regulu (EK) Nr. 1095/96, tiek atvērtas tarifa kvotas cukura importam Savienībā, ievērojot šajā regulā paredzētos nosacījumus. Saskaņā ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un bijušo Dienvidslāvijas Maķedonijas Republiku, no otras puses, kas apstiprināts ar Padomes un Komisijas Lēmumu 2004/239/EK, Euratom (25), tiek atvērtas tarifa kvotas cukura importam Savienībā, ievērojot šajā regulā paredzētos nosacījumus. Saskaņā ar Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Albānijas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai, kas apstiprināts ar Padomes Lēmumu 2009/330/EK (26), tiek atvērtas tarifa kvotas cukura importam Savienībā, ievērojot šajā regulā paredzētos nosacījumus. Saskaņā ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses, kas apstiprināts ar Padomes un Komisijas Lēmumu 2013/490/ES, Euratom (27), tiek atvērtas tarifa kvotas cukura importam Savienībā, ievērojot šajā regulā paredzētos nosacījumus. Saskaņā ar Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, lai ņemtu vērā Horvātijas Republikas pievienošanos Eiropas Savienībai, kas apstiprināts ar Padomes Lēmumu (ES) 2017/75 (28), tiek atvērtas tarifa kvotas cukura importam Savienībā, ievērojot šajā regulā paredzētos nosacījumus. Cukura tarifa kvotas un to īpašie nosacījumi ir noteikti šīs regulas IV pielikumā.

31. pants Definīcijas Šajā nodaļā piemēro šādas definīcijas: 1) “tel quel svars” ir cukura svars dabīgā stāvoklī; 2) “rafinēšana” ir jēlcukura pārstrāde baltajos cukuros, kādi tie definēti Regulas (ES) Nr. 1308/2013 II pielikuma II daļas A iedaļas 1. un 2. punktā, kā arī jebkura cita līdzvērtīga tehniska operācija, ko piemēro neiesaiņotam baltajam cukuram.

32. pants Licences derīgums Atkāpjoties no 13. panta, importa licence ir derīga līdz tā mēneša beigām, kas ir trešais pēc licences izdošanas mēneša. Jebkurā gadījumā licences derīguma termiņš beidzas ne vēlāk kā 30. septembrī.

33. pants Paziņojumi Pirms katra gada 1. maija dalībvalstis paziņo Komisijai faktiski importētā cukura kopējo daudzumu sadalījumā pēc kārtas numura, izcelsmes valsts, astoņciparu KN koda un izteiktu kilogramos tel quel svara.

34. pants Pienākumi, kas saistīti ar PTO cukura tarifa kvotām 1. Attiecībā uz cukura tarifa kvotām ar kārtas numuriem 09.4317, 09.4318, 09.4319, 09.4320, 09.4329 un 09.4330 piemēro visas turpmāk norādītās prasības: a) laišanai brīvā apgrozībā Savienībā piemēro Regulas (ES) Nr. 952/2013 210. pantā minēto galapatēriņa procedūru attiecībā uz rafinēšanu; b) atkāpjoties no Komisijas Deleģētās regulas (ES) 2015/2446 (29) 239. panta pienākums veikt rafinēšanu nav nododams citai juridiskai vai fiziskai personai; c) rafinēšana notiek 180 dienu laikā no cukura laišanas brīvā apgrozībā Savienībā; d) ja importētā jēlcukura polarizācijas skaitlis nav 96 grādi, atbilstošo ievedmuitas nodokļa summu attiecīgi palielina vai samazina par 0,14 % par katras konstatētās atšķirības grāda desmitdaļu; e) pieteikuma veidlapas un licences 20. ailē ieraksta “rafinēšanai paredzēts cukurs”. 2. Cukura tarifa kvotām ar kārtas numuriem 09.4317, 09.4318, 09.4319, 09.4320, 9.4321, 09.4329 un 09.4330 pieteikuma veidlapas un licences 20. ailē ieraksta vienu no atzīmēm, kas uzskaitītas šīs regulas XIV.3. pielikuma A daļā.

35. pants Cukura tarifa kvotas ar kārtas numuriem 09.4324, 09.4325, 09.4326 un 09.4327 Attiecībā uz cukura tarifa kvotām ar kārtas numuriem 09.4324, 09.4325, 09.4326 un 09.4327 piemēro šādas prasības: 1) importa licenču pieteikumiem pievieno attiecīgās trešās valsts kompetento iestāžu izdotu eksporta licences oriģinālu, kas sagatavots saskaņā ar XIV.3. pielikuma C daļā sniegto paraugu. Importa licenču pieteikumos norādītais daudzums nepārsniedz eksporta licencē norādīto daudzumu; 2) pieteikuma veidlapas un licences 20. ailē ieraksta vienu no XIV.3. pielikuma B daļā uzskaitītajām atzīmēm.

4. NODAĻA

Olīveļļa

36. pants Tarifa kvotas Saskaņā ar Eiropas un Vidusjūras reģiona valstu nolīgumu par asociācijas izveidi starp Eiropas Kopienām un to dalībvalstīm, no vienas puses, un Tunisijas Republiku, no otras puses, kas apstiprināts ar Padomes un Komisijas Lēmumu 98/238/EK (30), EOTK, tiek atvērtas tarifa kvotas neapstrādātas olīveļļas importam Savienībā, ievērojot šajā regulā paredzētos nosacījumus. Šīs regulas V pielikumā ir norādīts katras tarifa kvotas apjoms, importa tarifa kvotas periods un apakšperiodi, uz kuriem tā attiecas, kā arī kvotas kārtas numurs.

5. NODAĻA

Augļi un dārzeņi

1. iedaļa

Ķiploki

37. pants Tarifa kvotas Saskaņā ar Nolīgumu vēstuļu apmaiņas veidā starp Eiropas Kopienu un Argentīnas Republiku, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par koncesiju, kas paredzētas VVTT pievienotajā CXL grafikā, pārveidojumiem attiecībā uz ķiplokiem, kas apstiprināts ar Padomes Lēmumu 2001/404/EK (31), Nolīgumu vēstuļu apmaiņas veidā starp Eiropas Kopienu un Ķīnas Tautas Republiku atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam, kas apstiprināts ar Padomes Lēmumu 2006/398/EK (32), un Nolīgumu vēstuļu apmaiņas veidā starp Eiropas Savienību un Ķīnas Tautas Republiku atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam, kas apstiprināts ar Padomes Lēmumu (ES) 2016/1885 (33), tiek atvērtas tarifa kvotas svaigu vai dzesinātu ķiploku importam Savienībā, pamatojoties uz šajā regulā paredzētajiem nosacījumiem. Šīs regulas VI pielikumā ir norādīts katras tarifa kvotas apjoms, importa tarifa kvotas periods un apakšperiodi, uz kuriem tā attiecas, kā arī kvotas kārtas numurs.

38. pants Argentīnas izcelsmes ķiploku tradicionālie importētāji un jauni importētāji 1. Šo pantu piemēro vienīgi tarifa kvotām ar kārtas numuriem 09.4099 un 09.4104 attiecībā uz Argentīnas izcelsmes ķiplokiem. 2. “Tradicionālais importētājs” ir importētājs, kas var pierādīt: a) ka ir saņēmis un izmantojis licences par tarifa kvotām svaigiem ķiplokiem, KN kods 0703 20 00, atbilstoši Komisijas Regulai (EK) Nr. 341/2007 (34) vai šai regulai katrā no trīs iepriekšējiem tarifa kvotas periodiem; b) ka ir laidis brīvā apgrozībā Savienībā vismaz 50 tonnas augļu un dārzeņu, uz ko norādīts Regulas (ES) Nr. 1308/2013 1. panta 2. punkta i) apakšpunktā, vai eksportējis no Savienības vismaz 50 tonnas ķiploku iepriekšējā tarifa kvotas periodā pirms pieteikuma iesniegšanas. 3. “Jauns importētājs” ir uzņēmējs, kas nav 2. punktā minētais uzņēmējs un kas pierāda: a) ka ir importējis Savienībā vismaz 50 tonnas augļu un dārzeņu, kā definēts Regulas (ES) Nr. 1308/2013 1. panta 2. punkta i) apakšpunktā, katrā no iepriekšējiem diviem tarifa kvotas periodiem vai katrā no iepriekšējiem diviem kalendārajiem gadiem pirms pieteikuma iesniegšanas; b) vai arī ka ir eksportējis uz trešām valstīm vismaz 50 tonnas ķiploku katrā no iepriekšējiem diviem tarifa kvotas periodiem vai katrā no iepriekšējiem diviem kalendārajiem gadiem pirms pieteikuma iesniegšanas. 4. Kopējais daudzums, uz ko attiecas licenču pieteikumi, kurus iesniedzis jauns importētājs jebkurā apakšperiodā, nepārsniedz 10 % no kopējā daudzuma, kas pieejams gan tradicionālajiem, gan jauniem importētājiem, kā noteikts VI pielikumā, attiecībā uz konkrēto apakšperiodu un izcelsmi. Kompetentās iestādes noraida pieteikumus, kas neatbilst šim noteikumam. 5. Licences pieteikuma 20. ailē norāda, vai pieteikumu iesniedz attiecīgi “tradicionālais importētājs” vai “jauns importētājs”. 6. Pieejamais daudzums attiecībā uz Argentīnas izcelsmes ķiplokiem ir sadalīts šādi: a) 70 % no daudzuma sadala starp tradicionālajiem importētājiem; b) 30 % no daudzuma sadala starp jauniem importētājiem. 7. Ja, pamatojoties uz paziņojumiem, kas saņemti atbilstoši šai regulai, Komisija secina, ka pieteikumi neaptver pilnīgi visu 6. punktā minēto daudzumu, daudzumu, par kuru nav iesniegti pieteikumi, pieskaita daudzumam, kas tādā pašā sadalījumā pieejams nākamajam apakšperiodam.

39. pants Īpaši noteikumi par ķiplokiem, ko importē no konkrētām valstīm 1. Ķiplokus, kuru izcelsme ir Apvienotajos Arābu Emirātos, Irānā, Libānā, Malaizijā, Taivānā vai Vjetnamā, var laist brīvā apgrozībā Savienībai tikai tad, ja ir ievēroti šādi nosacījumi: a) ir uzrādīts izcelsmes sertifikāts, ko saskaņā ar Regulas (ES) 2015/2447 57., 58. un 59. pantu izdevušas attiecīgās valsts kompetentās iestādes; b) produkts ir transportēts uz Savienību tieši no izcelsmes valsts. 2. Šā panta nozīmē produktu uzskata par tieši transportētu uz Savienību, ja: a) tas ir transportēts uz Savienību no trešās valsts, nešķērsojot citu trešo valstu teritoriju; b) tas ir transportēts caur vienu vai vairākām trešām valstīm, kas nav izcelsmes valsts, ar pārkraušanu vai īslaicīgu uzglabāšanu šajās valstīs vai bez tās, ja vien šo pārvešanu attaisno ģeogrāfiski iemesli vai transporta prasības un ja vien produkts atbilst šādiem nosacījumiem: i) tas ir palicis muitas dienestu pārraudzībā tranzīta vai uzglabāšanas valstī vai valstīs; ii) tas nav laists brīvā apgrozībā vai nodots patēriņam tranzīta vai uzglabāšanas valstī vai valstīs; iii) ar to tranzīta vai uzglabāšanas valstī vai valstīs nav veiktas citas darbības, izņemot vienīgi izkraušanu un pārkraušanu vai darbības, kas saistītas ar tā uzturēšanu labā stāvoklī. 3. Pierādījumu, ka ir ievēroti 2. punkta b) apakšpunktā minētie nosacījumi, iesniedz dalībvalstu muitas dienestiem. Tas ietver: a) izcelsmes valsts izdotu vienotu transporta dokumentu par transportēšanu caur vienu vai vairākām tranzītvalstīm; vai b) vienas vai vairāku tranzītvalstu muitas dienestu izdotu apliecību, kurā ir: i) precīzs preču apraksts; ii) to izkraušanas un pārkraušanas datumi un izmantoto transportlīdzekļu identifikācijas dati; iii) apstiprinājums par apstākļiem, kādos preces ir turētas; c) ja a) vai b) apakšpunktā minētos pierādījumus nevar uzrādīt, iesniedz jebkādus citus pamatojošus dokumentus.

40. pants Paziņojumi Dalībvalstis Komisijai paziņo: a) to tradicionālo un jaunu importētāju sarakstu, kuri piesakās licencēm par tarifa kvotām ar kārtas numuriem 09.4099 un 09.4104. Šādu paziņojumu sniedz līdz katra tā mēneša pēdējai dienai, kas ir pirms tarifa kvotas perioda vai apakšperioda, par kuru iesniegti licenču pieteikumi; b) ja piemērojams – to uzņēmēju sarakstu, kas veido uzņēmēju grupas saskaņā ar valsts tiesību aktiem. Šādu paziņojumu sniedz līdz katra tā mēneša pēdējai dienai, kas ir pirms tarifa kvotas perioda vai apakšperioda, par kuru iesniegti licenču pieteikumi.

2. iedaļa

Sēnes

41. pants Tarifa kvotas Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK, tiek atvērtas tarifa kvotas konservētu atmateņu importam Savienībā, ievērojot šajā regulā paredzētos nosacījumus. Šīs regulas VII pielikumā ir norādīts katras tarifa kvotas apjoms, importa tarifa kvotas periods un apakšperiodi, uz kuriem tā attiecas, kā arī kvotas kārtas numurs.

6. NODAĻA

Liellopu un teļa gaļa

42. pants Tarifa kvotas un daudzumi Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK, tiek atvērtas tarifa kvotas saldētas liellopu gaļas importam Savienībā, ievērojot šajā regulā paredzētos nosacījumus. Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Regulu (EK) Nr. 1095/96, tiek atvērtas tarifa kvotas saldētas liellopu diafragmas plānās daļas importam Savienībā, ievērojot šajā regulā paredzētos nosacījumus. Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Regulu (EK) Nr. 1095/96, tiek atvērtas tarifa kvotas augstas kvalitātes svaigas, dzesinātas vai saldētas liellopu gaļas un saldētas bizonu gaļas importam Savienībā, ievērojot šajā regulā paredzētos nosacījumus. Saskaņā ar Nolīgumu starp Eiropas Kopienu un Šveices konfederāciju par lauksaimniecības produktu tirdzniecību, kas apstiprināts ar Padomes un Komisijas Lēmumu 2002/309/EK, Euratom (35), tiek atvērtas tarifa kvotas žāvētas, atkaulotas liellopu gaļas un dzīvu liellopu importam Savienībā, ievērojot šajā regulā paredzētos nosacījumus. Saskaņā ar Stabilizācijas un asociācijas nolīgumu starp Eiropas Kopienām un to dalībvalstīm un bijušo Dienvidslāvijas Maķedonijas Republiku, kas apstiprināts ar Lēmumu 2004/239/EK, Pagaidu nolīgumu par tirdzniecību un ar tirdzniecību saistītiem jautājumiem starp Eiropas Kopienu, no vienas puses, un Bosniju un Hercegovinu, no otras puses, kas apstiprināts ar Padomes Lēmumu 2008/474/EK (36), Pagaidu nolīgumu par tirdzniecību un ar tirdzniecību saistītiem jautājumiem starp Eiropas Kopienu, no vienas puses, un Serbijas Republiku, no otras puses, kas apstiprināts ar Padomes Lēmumu 2010/36/EK (37), Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, kas apstiprināts ar Padomes un Komisijas Lēmumu 2010/224/ES, Euratom (38), un Stabilizācijas un asociācijas nolīgumu starp Eiropas Savienību un Eiropas Atomenerģijas kopienu, no vienas puses, un Kosovu (39), no otras puses, kas apstiprināts ar Padomes Lēmumu 2016/342 (40), tiek atvērtas tarifa kvotas intensīvi barotu jaunlopu gaļas importam Savienībā, ievērojot šajā regulā paredzētos nosacījumus. Saskaņā ar Nolīgumu par asociācijas izveidi starp Eiropas Kopienu un tās dalībvalstīm, no vienas puses, un Čīles Republiku, no otras puses, kas apstiprināts ar Padomes Lēmumu 2005/269/EK (41), tiek atvērtas tarifa kvotas svaigas, dzesinātas vai saldētas liellopu un teļa gaļas importam Savienībā, ievērojot šajā regulā paredzētos nosacījumus. Saskaņā ar Nolīgumu vēstuļu apmaiņas veidā starp Eiropas Kopienu un Austrāliju atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam par koncesiju izmaiņām grafikos, kas attiecas uz Čehijas Republiku, Igaunijas Republiku, Kipras Republiku, Latvijas Republiku, Lietuvas Republiku, Ungārijas Republiku, Maltas Republiku, Polijas Republiku, Slovēnijas Republiku un Slovākijas Republiku saistībā ar šo valstu pievienošanos Eiropas Savienībai, kurš apstiprināts ar Padomes Lēmumu 2006/106/EK (42), tiek atvērtas tarifa kvotas pārstrādei paredzētas saldētas liellopu gaļas importam Savienībā, ievērojot šajā regulā paredzētos nosacījumus. Saskaņā ar Visaptverošo ekonomikas un tirdzniecības nolīgumu (CETA) starp Kanādu, no vienas puses, un Eiropas Savienību un tās dalībvalstīm, no otras puses, kura pagaidu piemērošana tika apstiprināta ar Padomes Lēmumu (ES) 2017/38 (43), tiek atvērtas tarifa kvotas liellopu gaļas un cūkgaļas importam Savienībā, ievērojot šajā regulā paredzētos nosacījumus. Saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, kas apstiprināts ar Padomes Lēmumu (ES) 2017/1247 (44), tiek atvērtas tarifa kvotas svaigas un saldētas liellopu gaļas, svaigas un saldētas cūkgaļas, olu, olu produktu un albumīna importam Savienībā, ievērojot šajā regulā paredzētos nosacījumus. Liellopu un teļa gaļas tarifa kvotas un to īpašie nosacījumi ir noteikti VIII pielikumā.

43. pants Īpaši noteikumi, kas attiecas uz importa tarifa kvotām, kuras pārvalda ar trešo valstu izdotiem dokumentiem, un tarifa kvotu 09.4002 1. Šis pants attiecas uz tarifa kvotām, ko pārvalda ar trešo valstu izdotiem dokumentiem, un tarifa kvotu ar kārtas numuru 09.4002. 2. Laižot brīvā apritē daudzumus, kas importēti saskaņā ar 1. punktā minētajām tarifa kvotām, importētājs uzrāda muitas dienestam importa licenci un autentiskuma apliecību vai tās kopiju. 3. Autentiskuma apliecībām jābūt sagatavotām saskaņā ar paraugu, kas norādīts XIV pielikumā. 4. Autentiskuma apliecības aizpilda vienā no Savienības oficiālajām valodām vai eksportētājvalsts oficiālajā valodā. 5. Autentiskuma apliecībā norāda individuālu sērijas numuru, ko piešķīrušas izdevējiestādes. 6. Autentiskuma apliecības ir derīgas tikai tad, ja tās ir pienācīgi aizpildījusi un vīzējusi izdevējiestāde trešā izcelsmes valstī, kas minēta pielikumā attiecībā uz konkrēto importa tarifa kvotu. 7. Autentiskuma apliecības uzskata par pienācīgi vīzētām tad, ja tajās ir norādīts izdošanas datums un vieta un uz tām ir izdevējiestādes zīmogs vai spiedogs, kā arī tās personas vai personu paraksts(-i), kas ir pilnvarota vai pilnvarotas tās parakstīt. 8. Daudzumus, kas norādīti importa licencē, iedala pēc KN koda. 9. Importa licences, kas izdotas par tarifa kvotu 09.4002, ir derīgas trīs mēnešus no to attiecīgā izdošanas datuma. 10. Pieteikumi par tarifa kvotu 09.4002 attiecībā uz to pašu kvotas kārtas numuru var attiekties uz vienu vai vairākiem produktiem, uz kuriem attiecas KN kodi vai KN kodu grupas, kas attiecībā uz šo tarifa kvotu uzskaitītas XV pielikuma A daļā. Ja pieteikumi attiecas uz vairākiem KN kodiem, precizē attiecīgo daudzumu, par kuru iesniegti pieteikumi, attiecībā uz katru KN kodu vai KN kodu grupu. Visus KN kodus norāda licenču pieteikumu un licenču 16. ailē, un to aprakstu norāda licenču pieteikumu un licenču 15. ailē.

44. pants Pieteikumi, lai saņemtu importa licences par tarifa kvotām, ko pārvalda ar trešo valstu izdotiem dokumentiem, un licenču izdošana 1. Importa licences pieteikumu un importa licences 8. ailē ieraksta informāciju, kas attiecībā uz konkrēto tarifa kvotu norādīta VIII pielikuma ailē “Īpašas norādes licencē”. 2. Iesniedzot pieteikumu importa licences saņemšanai, pieteikumu iesniedzēji iesniedz licences izdevējiestādei autentiskuma apliecību un tās kopiju. Kompetentās iestādes var izdot importa licences tikai tad, ja tās ir pārliecinājušās, ka visa informācija autentiskuma apliecībā atbilst informācijai, ko katru nedēļu saņem no Komisijas. Ja ir uzrādīta tikai autentiskuma apliecības kopija vai ja ir uzrādīts autentiskuma apliecības oriģināls, bet tajā norādītā informācija neatbilst Komisijas sniegtajai informācijai, kompetentās iestādes pieprasa, lai licences pieteikuma iesniedzējs iemaksā papildu nodrošinājumu atbilstoši 45. pantam.

45. pants Papildu nodrošinājumi, kas piemērojami tarifa kvotām, kuras pārvalda ar trešo valstu izdotiem dokumentiem 1. Šīs regulas 44. panta 2. punkta otrajā daļā minētajos apstākļos licenču pieteikumu iesniedzēji iemaksā papildu nodrošinājumu par summu, kas attiecībā uz konkrētajiem produktiem atbilst vislielākās labvēlības tarifam saskaņā ar kopējo muitas tarifu, kurš piemērojams dienā, kad iesniegts pieteikums par importa licenci. Tomēr šāds papildu nodrošinājums netiek prasīts, ja eksportētājvalsts iestāde ir iesniegusi autentiskuma apliecības kopiju, izmantojot 72. panta 8. punktā minēto informācijas sistēmu. 2. Dalībvalstis atbrīvo papildu nodrošinājumu, tiklīdz tās saņem autentiskuma apliecības oriģinālu un pārliecinās, ka tā saturs atbilst no Komisijas saņemtajai informācijai. 3. Papildu nodrošinājuma summu, kas nav atbrīvota, atsavina un patur kā muitas nodokļus.

46. pants Tarifa kvotas svaigai un saldētai Kanādas izcelsmes liellopu un teļa gaļai 1. Lai Savienībā varētu laist brīvā apgrozībā svaigu un saldētu Kanādas izcelsmes liellopu un teļa gaļu, ir jāuzrāda šo produktu izcelsmes deklarācija. Izcelsmes deklarāciju sniedz uz rēķina vai jebkura cita komercdokumenta, kurā attiecīgās izcelsmes produkts ir aprakstīts pietiekami sīki, lai to varētu identificēt. Izcelsmes deklarācijas teksts ir tāds, kā noteikts 2. pielikumā Protokolam par izcelsmes noteikumiem un izcelsmes procedūrām, kurš pievienots Visaptverošajam ekonomikas un tirdzniecības nolīgumam starp Kanādu, no vienas puses, un Eiropas Savienību un tās dalībvalstīm, no otras puses. 2. Lai produktu svaru pārrēķinātu kautsvara ekvivalentā, attiecībā uz tarifa kvotām ar kārtas numuriem 09.4280 un 09.4281 izmanto pārrēķina koeficientus, kas noteikti XVI pielikuma B daļā. 3. Lai aprēķinātu tirdzniecības pierādījumu un, ja piemērojams, references daudzumu, svaru koriģē, izmantojot XVI pielikuma B daļā noteiktos pārrēķina koeficientus. 4. Importa licenču pieteikumus iesniedz tā mēneša pirmajās septiņās dienās, kas ir priekšpēdējais pirms katra VIII pielikumā minētā apakšperioda sākuma. 5. Ja pēc pirmā pieteikumu iesniegšanas perioda noteiktā apakšperiodā paliek neizmantoti daudzumi, tiesīgie pieteikumu iesniedzēji var saskaņā ar šīs regulas 6. pantu iesniegt jaunus importa licenču saņemšanas pieteikumus nākamajos divos pieteikumu iesniegšanas periodos. Šādos gadījumos pārtikas apritē iesaistīti uzņēmēji, kas apstiprināti saskaņā ar Eiropas Parlamenta un Padomes Regulas (EK) Nr. 853/2004 (45) 4. pantu, var iesniegt pieteikumu, neiesniedzot tirdzniecības pierādījumu. 6. Importa licences izdod laikposmā no licenču pieteikumu iesniegšanas mēneša 23. datuma līdz tā pēdējai dienai. 7. Importa licences ir derīgas piecus mēnešus no to izdošanas dienas Īstenošanas regulas (ES) 2016/1239 7. panta nozīmē vai no tā apakšperioda sākuma dienas, par kuru importa licence ir izdota (izvēlas vēlāko). Tomēr importa licences derīguma termiņš beidzas ne vēlāk kā 31. decembrī. 8. Licences turētāji drīkst atdot neizmantotos licences daudzumus pirms licences derīguma termiņa beigām un ne vairāk kā četrus mēnešus pirms tarifa kvotas perioda beigām. Katrs licences turētājs drīkst atdot līdz 30 % no tā individuālās licences daudzuma. 9. Ja tiek atdota licences daudzuma daļa saskaņā ar 8. punktu, atbrīvo 60 % no atbilstošā nodrošinājuma.

47. pants Kopīgi noteikumi 1. Autentiskuma apliecības ir derīgas trīs mēnešus no to izdošanas dienas, un to derīguma termiņš jebkurā gadījumā nepārsniedz tarifa kvotas perioda pēdējo dienu. 2. Paziņotos daudzumus izsaka produkta svara kilogramos un attiecīgā gadījumā pārrēķina produkta svara atkaulotajā ekvivalentā. 3. Šajā nodaļā “saldēta gaļa” ir gaļa, kuras iekšējā temperatūra ir –12 °C vai zemāka, to ievedot Savienības muitas teritorijā.

7. NODAĻA

Piens un piena produkti

1. iedaļa

Importa kvotas

48. pants Tarifa kvotas Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK, EK un Turcijas Asociācijas padomes 1998. gada 25. februāra Lēmumu Nr. 1/98 par tirdzniecības režīmu attiecībā uz lauksaimniecības produktiem (46), Nolīgumu par tirdzniecību, attīstību un sadarbību ar Dienvidāfrikas Republiku, kura pagaidu piemērošana apstiprināta ar Lēmumu 1999/753/EK (47), Nolīgumu starp Eiropas Kopienu un Šveices konfederāciju par lauksaimniecības produktu tirdzniecību, kas apstiprināts ar Lēmumu 2002/309/EK/Euratom, Nolīgumu vēstuļu apmaiņas veidā starp Eiropas Kopienu un Norvēģijas Karalisti attiecībā uz konkrētiem lauksaimniecības produktiem, kas apstiprināts ar Padomes Lēmumu 2011/818/ES (48), Ekonomisko partnerattiecību nolīgumu starp Cariforum valstīm, kas apstiprināts ar Lēmumu 2008/805/EK (49), tiek atvērtas tarifa kvotas piena produktu importam Savienībā, ievērojot šajā regulā paredzētos nosacījumus. Saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, kas apstiprināts ar Padomes Lēmumu (ES) 2017/1247, tiek atvērtas tarifa kvotas piena produktu importam Savienībā, ievērojot šajā regulā paredzētos nosacījumus. Saskaņā ar Nolīgumu vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm, kas apstiprināts ar Padomes Lēmumu (ES) 2017/1913 (50), tiek atvērtas tarifa kvotas piena produktu importam Savienībā, ievērojot šajā regulā paredzētos nosacījumus. Piena un piena produktu tarifa kvotas un to īpašie nosacījumi ir noteikti IX pielikumā.

49. pants Jaunzēlandes siera tarifa kvota 1. Šis pants attiecas uz tarifa kvotām ar kārtas numuriem 09.4514 un 09.4515. 2. Muitas dienesti importa licences 31. ailē norāda IMA 1 sertifikāta sērijas numuru. 3. IMA 1 sertifikātus sagatavo saskaņā ar paraugu, kas norādīts XIV pielikumā.

50. pants Jaunzēlandes sviesta tarifa kvotas 1. Šis pants attiecas uz tarifa kvotām ar kārtas numuriem 09.4195 un 09.4182. 2. Muitas dienesti importa licences 31. ailē norāda IMA 1 sertifikāta sērijas numuru. 3. Frāze “vismaz sešas nedēļas vecs” Jaunzēlandes sviesta tarifa kvotu aprakstā nozīmē to, ka sviests ir vismaz sešas nedēļas vecs dienā, kad muitas dienestiem uzrāda deklarāciju par laišanu brīvā apgrozībā Savienībā. 4. Visos Savienībā importētā Jaunzēlandes izcelsmes sviesta pārdošanas posmos uz sviesta iepakojuma un attiecīgajā rēķinā norāda, ka sviesta izcelsme ir Jaunzēlandē. Ja Jaunzēlandes sviests ir samaisīts ar Savienības izcelsmes sviestu un ja samaisītais sviests ir paredzēts tiešam patēriņam un ir iepakots paciņās pa 500 gramiem vai mazāk, to, ka samaisītais sviests ir Jaunzēlandes izcelsmes sviests, norāda tikai attiecīgajā rēķinā. 5. IMA 1 sertifikātus sagatavo saskaņā ar paraugu, kas norādīts XIV pielikumā. 6. Atkāpjoties no 5. panta 1. punkta, attiecībā uz Jaunzēlandes sviesta tarifa kvotu ar kārtas numuru 09.4195 importa licenču pieteikumi vienam pieteikuma iesniedzējam neaptver vairāk par 125 % no daudzumiem, ko pieteikuma iesniedzējs laidis brīvā apgrozībā atbilstoši tarifa kvotām ar kārtas numuru 09.4195 un 09.4182 iepriekšējo 24 mēnešu laikā pirms novembra mēneša, kas ir pirms tarifa kvotas perioda. 7. Atkāpjoties no 5. panta 1. punkta, attiecībā uz Jaunzēlandes sviesta tarifa kvotu ar kārtas numuru 09.4182 importa licenču pieteikumi vienam pieteikuma iesniedzējam neaptver mazāk par 20 tonnām un vairāk par 10 % no daudzuma, kas pieejams attiecīgajā tarifa kvotas apakšperiodā. 8. Daudzumus, ko kompetentās iestādes paziņojušas Komisijai par tarifa kvotām ar kārtas numuriem 09.4195 un 09.4182, iedala pēc KN koda.

51. pants Jaunzēlandes izcelsmes sviesta svara un tauku satura kontrole 1. Noteikumi par svara un tauku satura kontroli un šādas kontroles sekām ir izklāstīti XIV.5. pielikuma A.3. daļā. Kontrole attiecībā uz deklarācijām par laišanu brīvā apgrozībā ietver XIV pielikumā noteiktās pārbaudes. Ja sviests neatbilst prasībām attiecībā uz sastāvu, tarifa preferenci nepiešķir par visu daudzumu, uz kuru attiecas konkrētā muitas deklarācija. Tiklīdz ir konstatēta neatbilstība un ja ir pieņemta deklarācija par laišanu brīvā apgrozībā, muitas dienesti iekasē ievedmuitas nodokli, kā noteikts Padomes Regulas (EEK) Nr. 2658/87 (51) I pielikumā. Uzņēmējs var atdot atpakaļ licenci par neatbilstošo daudzumu – šādā gadījumā licences izdevējiestāde paziņo šo daudzumu kā neizmantotu un atbilstošo nodrošinājumu atbrīvo. 2. Dalībvalstis paziņo Komisijai tās kontroles rezultātus, kas veikta katrā ceturksnī saskaņā ar XIV.5. pielikuma A.3. daļu, līdz nākamā ceturkšņa pirmā mēneša 10. datumam. Paziņojumā iekļauj šādu informāciju: a) vispārīga informācija, proti, i) sviesta ražotāja nosaukums; ii) partijas identifikācijas kods; iii) partijas lielums kilogramos; iv) pārbaužu datums (diena/mēnesis/gads); b) svara pārbaude: izlases parauga lielums (kastu skaits); c) dati attiecībā uz vidējo vērtību: i) tīrsvara vidējā aritmētiskā vērtība kilogramos kastē (norādīta IMA 1 sertifikāta 9. ailē); ii) tīrsvara vidējā aritmētiskā vērtība kilogramos izlases kastē; iii) vai tīrsvara vidējā aritmētiskā vērtība, kas noteikta Savienībā, norāda uz ievērojamu atšķirību no deklarētās vērtības (N = nē, J = jā); d) dati attiecībā uz standartnovirzi: i) tīrsvara standartnovirze kilogramos kastē (norādīta IMA 1 sertifikāta 9. ailē); ii) tīrsvara standartnovirze (kilogramos) izlases kastēs; iii) vai tīrsvara standartnovirze, kas noteikta Savienībā, norāda uz ievērojamu atšķirību no deklarētās vērtības (N = nē, J = jā); e) tauku satura pārbaude; f) izlases parauga lielums (kastu skaits); g) dati attiecībā uz vidējo vērtību: i) tauku satura vidējā aritmētiskā vērtība (tauku %) izlases kastēs; ii) vai tauku satura vidējā aritmētiskā vērtība, kas noteikta Savienībā, pārsniedz 84,4 % (N = nē, J = jā).

52. pants Piena produktu tarifa kvotas, ko pārvalda ar trešo valstu izdotiem dokumentiem 1. Tarifa kvotas, ko pārvalda ar trešo valstu izdotiem dokumentiem, ir uzskaitītas I pielikumā. 2. Importa licences par minētajām tarifa kvotām aptver kopējo neto daudzumu, kas norādīts IMA 1 sertifikātā.

53. pants IMA 1 sertifikāts piena produktiem 1. IMA 1 sertifikātus sagatavo saskaņā ar paraugu, kas norādīts XIV pielikumā. Tomēr 3. aili, kas attiecas uz pircēju, un 6. aili, kas attiecas uz galamērķa valsti, neaizpilda. Katrā IMA 1 sertifikātā ir sērijas numurs, ko piešķir izdevēja struktūra. Par katru produkta veidu, kas minēts IX pielikumā, sagatavo atsevišķu IMA 1 sertifikātu. 2. Sertifikāts aptver to produktu kopējo daudzumu, kurus paredzēts izvest no izdevējvalsts teritorijas. 3. IMA 1 sertifikāti ir derīgi to izdošanas dienas līdz astotā mēneša beigām pēc to izdošanas. Tie nav derīgi pēc to izdošanas gada 31. decembra. 4. Atkāpjoties no 3. punkta, IMA 1 sertifikātus, kas ir derīgi no 1. janvāra, var izdot no iepriekšējā gada 1. novembra. Tomēr saistītos importa licenču pieteikumus var iesniegt tikai no tarifa kvotas perioda pirmās dienas. 5. Apstākļi, kādos IMA 1 sertifikātus var anulēt, grozīt, aizstāt vai koriģēt, ir izklāstīti XIV pielikumā. 6. Pienācīgi autentificētu IMA 1 sertifikāta oriģinālu kopā ar attiecīgo importa licenci un produktiem, uz kuriem tie attiecas, iesniedz importētājas dalībvalsts muitas dienestiem brīdī, kad iesniedz deklarāciju par laišanu brīvā apgrozībā Savienībā. IMA 1 sertifikāts jāuzrāda tikmēr, kamēr tas ir derīgs, izņemot force majeure gadījumus.

54. pants IMA 1 izdevējas struktūras 1. IMA 1 sertifikāti ir derīgi tikai tad, ja izdevēja struktūra, kas minēta XIV pielikumā, tos ir pienācīgi aizpildījusi un autentificējusi. IMA 1 sertifikātus uzskata par pienācīgi autentificētiem, ja tajos ir norādīts izdošanas datums un vieta, ja izdevēja struktūra tos ir apzīmogojusi un ja tajos ir tās personas paraksts, kura ir pilnvarota tos parakstīt. 2. Izdevējas struktūras iekļauj XIV pielikumā tikai tad, ja: a) eksportētājvalsts tās par tādām ir atzinusi; b) tās pēc pieprasījuma apņemas sniegt Komisijai un dalībvalstīm visu informāciju, kas var būt vajadzīga, lai novērtētu sertifikātos norādītās ziņas; c) tās apņemas nosūtīt Komisijai katra autentificētā IMA 1 sertifikāta kopiju kopā ar saistīto identifikācijas numuru un kopējo aptverto daudzumu izdošanas dienā vai ne vēlāk kā septiņu dienu laikā no izdošanas dienas, un – vajadzības gadījumā – informēt par anulēšanu, korekciju vai grozīšanu. Šī informācija jāsniedz, izmantojot 72. panta 8. punktā minēto informācijas sistēmu; d) to produktu gadījumā, uz kuriem attiecas KN kods 0406, ja eksportētājvalstij, kas izdevusi IMA 1 sertifikātus, nav piekļuves 72. panta 8. punktā minētajai informācijas sistēmai, tā apņemas līdz 15. janvārim paziņot Komisijai atsevišķi par katru kvotu: i) to IMA 1 sertifikātu kopējo skaitu, kas izdoti par iepriekšējo kvotu gadu, katra IMA 1 sertifikāta identifikācijas numuru un daudzumu, uz kuru sertifikāts attiecas; ii) to IMA 1 sertifikātu kopējo skaitu, kas izdoti par attiecīgo tarifa kvotas periodu, un kopējo daudzumu, uz kuru sertifikāti attiecas; un iii) minēto IMA 1 sertifikātu anulēšanu, korekciju vai grozīšanu vai IMA 1 sertifikātu kopiju izdošanu, kā paredzēts XIV pielikumā, kā arī visu attiecīgo informāciju. 3. Ja izdevēja struktūra vairs neatbilst šajā pantā noteiktajām prasībām, to svītro no XIV pielikuma.

2. iedaļa

Eksporta kvotas

55. pants Piena pulvera eksporta kvota, ko atver Dominikānas Republika 1. Saskaņā ar Ekonomisko partnerattiecību nolīgumu starp Cariforum valstīm, no vienas puses, un Eiropas Kopienu un tās dalībvalstīm, no otras puses, tiek atvērta tarifa kvota ES izcelsmes piena pulvera eksportam uz Dominikānas Republiku, ievērojot šajā regulā paredzētos nosacījumus. 2. Savienības eksportētājiem piešķir eksporta kvotu 22 400 tonnu apmērā par visiem produktiem, uz kuriem attiecas KN kodi 0402 10, 0402 21 un 0402 29. 3. Kvotas periods ilgst no 1. jūlija līdz nākamā gada 30. jūnijam. 4. Savienības eksportētāji ir uzņēmēji, kuru nosaukums un EORI numurs norādīts uz attiecīgās eksporta deklarācijas. Tie par katru sūtījumu uzrāda Dominikānas Republikas kompetentajām iestādēm apliecinātu eksporta licences kopiju un pienācīgi vīzētu eksporta deklarācijas kopiju. 5. Pieteikumus eksporta licenču saņemšanai var iesniegt par visiem produktiem, uz kuriem attiecas KN kodi 0402 10, 0402 21 un 0402 29 un kuri pilnībā ražoti Savienībā no piena, kas pilnībā iegūts Savienībā. Pieteikumu iesniedzēji rakstiski deklarē, ka šie nosacījumi ir izpildīti. Tie arī apņemas pēc kompetento iestāžu pieprasījuma rakstiski iesniegt pierādījumus par minēto nosacījumu izpildi. Kompetentās iestādes var pārbaudīt iesniegtos pierādījumus, veicot pārbaudes uz vietas.

56. pants Papildu noteikumi, kas attiecas uz eksporta licencēm, kuras izdotas par piena pulveri saskaņā ar Dominikānas Republikas atvērto kvotu 1. Licences, ko izdod saskaņā ar kvotu, kuru atvērusi Dominikānas Republika, rada pienākumu eksportēt uz Dominikānas Republiku. 2. Nodrošinājumu par licenci atbrīvo, kad uzrāda Īstenošanas regulas (ES) 2016/1239 14. panta 4. un 5. punktā minēto pierādījumu un a) elektroniskās vai papīra formāta preču pavadzīmes vai jūras vai gaisa transporta pavadzīmes kopiju par produktiem, par ko iesniegta muitas eksporta deklarācija, kurā kā galamērķis ir norādīta Dominikānas Republika; vai b) eksportētāja neatkarīgi sagatavotu izdruku no elektroniskās transporta izsekošanas sistēmas, ciktāl to var sasaistīt ar muitas eksporta deklarāciju, kurā kā galamērķis ir norādīta Dominikānas Republika. 3. Eksporta licences pieteikumā un eksporta licencē iekļauj šādu informāciju: a) 7. ailē norāda galamērķa valsti “Dominikānas Republika”; tās pašas ailes lodziņā “jā” ievelk krustiņu; b) 20. ailē norāda: “Īstenošanas regula (ES) 2020/761 Tarifa kvota laikposmam no 20… gada 1. jūlija līdz 20… gada 30. jūnijam piena pulverim saskaņā ar III pielikuma 2. papildinājumu Ekonomisko partnerattiecību nolīgumam starp Cariforum valstīm, no vienas puses, un Eiropas Kopienu un tās dalībvalstīm, no otras puses, kura parakstīšana un provizoriska piemērošana apstiprināta ar Padomes Lēmumu 2008/805/EK”.

57. pants Piešķīruma koeficients, ko piemēro Dominikānas Republikas atvērtai piena pulvera eksporta kvotai 1. Ja licenču pieteikumus iesniedz par daudzumiem, kas ir lielāki nekā pieejamie daudzumi, Komisija aprēķina piešķīruma koeficientu. Summu, ko iegūst, piemērojot piešķīruma koeficientu, noapaļo uz leju līdz tuvākajam kilogramam. 2. Ja pēc piešķīruma koeficienta piemērošanas katrs pieteikuma iesniedzējs saņem daudzumu, kas mazāks par 20 tonnām, pieteikumu iesniedzēji drīkst atsaukt savus licenču pieteikumus. Šādos gadījumos tie informē licences izdevējiestādi trīs darbdienu laikā no dienas, kad Komisija publicējusi piešķīruma koeficientu. Pēc šāda paziņojuma saņemšanas nodrošinājumu nekavējoties atbrīvo. 3. Licences izdevējiestāde 10 dienu laikā pēc piešķīruma koeficienta publicēšanas paziņo Komisijai daudzumus, par kuriem licenču pieteikumi atsaukti, iedalījumā pēc produktu KN koda.

58. pants Amerikas Savienoto Valstu atvērtās siera eksporta kvotas Saskaņā ar koncesijām, kas noslēgtas Pasaules Tirdzniecības organizācijā, tiek atvērtas tarifa kvotas ES izcelsmes piena produktu, uz kuriem attiecas KN kods 0406, eksportam uz Amerikas Savienotajām Valstīm, ievērojot šajā regulā paredzētos nosacījumus. Šīs regulas XIII pielikumā ir norādīts katras tarifa kvotas apjoms un eksporta tarifa kvotas periods attiecīgajai kvotai.

59. pants Eksporta licences, kas izdotas saskaņā ar Amerikas Savienoto Valstu atvērtām siera eksporta kvotām 1. Par produktiem, uz kuriem attiecas KN kods 0406, kā noteikts XIII pielikumā, jāuzrāda eksporta licence, ja tos eksportē uz Amerikas Savienotajām Valstīm saskaņā ar: a) papildu kvotu atbilstoši PTO Lauksaimniecības nolīgumam; b) tarifa kvotām, kas sākotnēji noteiktas Tokijas kārtā un ko Urugvajas kārtas XX sarakstā Amerikas Savienotās Valstis piešķīrušas Austrijai, Somijai un Zviedrijai; c) tarifa kvotām, kas sākotnēji noteiktas Urugvajas kārtā un ko Urugvajas kārtas XX sarakstā Amerikas Savienotās Valstis piešķīrušas Čehijai, Polijai, Slovākijai un Ungārijai. 2. Atkāpjoties no 6. panta, pieteikumus par eksporta licencēm iesniedz kompetentajām iestādēm no tā gada 1. līdz 10. septembrim, kas ir pirms kvotas gada, par kuru piešķir eksporta licences. Visus pieteikumus dalībvalsts licences izdevējiestādei iesniedz vienlaicīgi. 3. Licenču pieteikumu un licenču 16. ailē norāda astoņciparu KN kodu. Tomēr licences ir derīgas arī jebkuram citam produkta kodam, uz kuru attiecas KN pozīcija 0406. 4. Eksporta licenču pieteikumu iesniedzēji iesniedz pierādījumus, ka to izraudzītais importētājs ir pieteikuma iesniedzēja meitasuzņēmums. 5. Eksporta licenču pieteikumā pieteikumu iesniedzēji norāda: a) Amerikas Savienoto Valstu kvotas aptverto produktu grupas apzīmējumu atbilstīgi Amerikas Savienoto Valstu Saskaņotā tarifu plāna 4. nodaļas 16.–23. un 25. papildpiezīmei; b) produktu nosaukumus atbilstīgi Amerikas Savienoto Valstu Saskaņotajam tarifu plānam; c) nosaukumu un adresi, kāda ir pieteikuma iesniedzēja izraudzītajam importētājam Amerikas Savienotajās Valstīs. 6. Eksporta licences pieteikumā un eksporta licencē iekļauj šādu informāciju: a) 7. ailē norāda galamērķa valsti “Amerikas Savienotās Valstis”; tās pašas ailes lodziņā “jā” ievelk krustiņu; b) 20. ailē norāda: i) “Eksportam uz Amerikas Savienotajām Valstīm; ii) kvota xxxx. kalendārajam gadam – Īstenošanas regulas (ES) 2020/761 58.–63. pants; iii) kvotas identifikācija: …; iv) derīga no xxxx. gada 1. janvāra līdz 31. decembrim.”; c) 22. ailē norāda: “licence ir derīga visiem produktiem, uz kuriem attiecas KN pozīcija 0406”. 7. Katrai kvotai, kas norādīta XIV.5. pielikuma B.1. daļas 3. slejā, katrs pieteikuma iesniedzējs var iesniegt vienu vai vairākus licenču pieteikumus, ar nosacījumu, ka kopējais kvotu daudzums, par ko ir iesniegti pieteikumi, nepārsniedz maksimālos daudzumu ierobežojumus, kas norādīti turpmākajos apakšpunktos. Šajā nolūkā, ja vienai un tai pašai produktu grupai, kas minēta XIV.5. pielikuma B.1. daļas 2. slejā, pieejamais daudzums 4. slejā ir sadalīts Urugvajas sarunu kārtas kvotā un Tokijas sarunu kārtas kvotā, abas kvotas jāuzskata par divām atsevišķām kvotām. Attiecībā uz XIV.5. pielikuma B.1. daļas 3. slejā ar “Tokija-22”, “Urugvaja-22”, “Tokija-25” un “Urugvaja-25” apzīmētajām kvotām kopējais daudzums, par ko iesniegti pieteikumi, katram pieteikuma iesniedzējam uz vienu kvotu ir vismaz 10 tonnas un nepārsniedz attiecīgās kvotas pieejamo daudzumu, kas norādīts minētā pielikuma 4. slejā. Attiecībā uz pārējām XIV.5. pielikuma B.1. daļas 3. slejā norādītajām kvotām kopējais daudzums, par ko iesniegti pieteikumi, katram pieteikuma iesniedzējam uz vienu kvotu ir vismaz 10 tonnas un nepārsniedz 40 % no attiecīgās kvotas pieejamā daudzuma, kas norādīts minētā pielikuma 4. slejā. 8. Eksporta licenču pieteikumiem pievieno izraudzītā Amerikas Savienoto Valstu importētāja deklarāciju, kurā tas norāda, ka ir tiesīgs importēt saskaņā ar Amerikas Savienoto Valstu noteikumiem par piena tarifa kvotas importa licencēšanu, kas noteikti Federālo noteikumu kodeksa 7. sadaļas A apakšsadaļas 6. daļā. 9. Informāciju par Amerikas Savienoto Valstu atvērtajām kvotām iesniedz kopā ar eksporta licences pieteikumu un noformē, ievērojot XIV pielikumā noteikto paraugu. 10. Atkāpjoties no šīs regulas 11. panta, eksporta licences izdod līdz tā gada 15. decembrim, kas ir pirms kvotas gada, par daudzumiem, par kuriem piešķirtas licences.

60. pants Nodrošinājuma atbrīvošana saskaņā ar Amerikas Savienoto Valstu atvērtām siera eksporta kvotām Nodrošinājumu par licenci atbrīvo, kad uzrāda Īstenošanas regulas (ES) 2016/1239 14. panta 4. un 5. punktā noteikto pierādījumu un a) elektroniskās vai papīra formāta preču pavadzīmes vai jūras vai gaisa transporta pavadzīmes kopiju par produktiem, par ko iesniegta muitas eksporta deklarācija, kurā kā galamērķis ir norādītas Amerikas Savienotās Valstis; vai b) eksportētāja neatkarīgi sagatavotu izdruku no elektroniskās transporta izsekošanas sistēmas, ciktāl to var sasaistīt ar muitas eksporta deklarāciju, kurā kā galamērķis ir norādītas Amerikas Savienotās Valstis.

61. pants Paziņojumi saistībā ar siera eksporta kvotām, ko atver Amerikas Savienotās Valstis 1. Līdz katra gada 18. septembrim dalībvalstis paziņo Komisijai iesniegtos pieteikumus par katru no siera kvotām, ko atvērušas Amerikas Savienotās Valstis. Ja pieteikumi nav iesniegti, paziņo arī šo faktu. 2. Paziņojumā par katru kvotu ietver: a) pieteikuma iesniedzēju sarakstu, kurā norādīts to nosaukums, adrese un EORI numurs; b) daudzumus, kam pieteicies katrs pieteikuma iesniedzējs, iedalījumā pēc KN koda un Amerikas Savienoto Valstu Saskaņotā tarifu plāna koda; c) pieteikuma iesniedzēja izraudzītā importētāja nosaukumu, adresi un atsauces numuru. 3. Pirms katra gada 15. janvāra dalībvalstis paziņo Komisijai daudzumus, par kuriem tās izdevušas licences, iedalījumā pēc KN koda.

62. pants Piešķīruma koeficients, ko piemēro Amerikas Savienoto Valstu atvērtām siera eksporta kvotām 1. Atkāpjoties no 10. panta, ja eksporta licenču pieteikumi par kvotu pārsniedz attiecīgajā gadā pieejamo daudzumu, Komisija līdz 31. oktobrim aprēķina un publicē piešķīruma koeficientu. Ja nepieciešams, var piemērot piešķīruma koeficientu, kas pārsniedz 100 %. 2. Ja pēc piešķīruma koeficienta piemērošanas vienam pieteikuma iesniedzējam piešķirtie daudzumi ir mazāki nekā 10 tonnas par kvotu, pieteikuma iesniedzējs drīkst atsaukt licences pieteikumu. Šādos gadījumos pieteikuma iesniedzējs par to informē licences izdevējiestādi trīs darbdienu laikā no dienas, kad Komisija publicējusi piešķīruma koeficientu. 3. Kompetentā iestāde 10 kalendāro dienu laikā pēc piešķīruma koeficienta publicēšanas paziņo Komisijai daudzumus, par kuriem licenču pieteikumi atsaukti, iedalījumā pēc KN koda. 4. Ja eksporta licenču pieteikumi nepārsniedz pieejamo daudzumu attiecīgajā gadā, Komisija atlikušos daudzumus piešķir pieteikumu iesniedzējiem proporcionāli pieteikumos pieprasītajiem daudzumiem, nosakot piešķīruma koeficientu. Summu, ko iegūst, piemērojot piešķīruma koeficientu, noapaļo uz leju līdz veselam kilogramam. Šādā gadījumā uzņēmēji nedēļas laikā no piešķīruma koeficienta publicēšanas informē attiecīgās dalībvalsts licences izdevējiestādi par papildu daudzumu, ko tie pieņem. Attiecīgi palielina iemaksājamo nodrošinājumu. 5. Kompetentā iestāde divu mēnešu laikā no piešķīruma koeficienta publicēšanas paziņo Komisijai uzņēmēju pieņemtos papildu daudzumus iedalījumā pēc KN koda.

63. pants Izraudzītie importētāji siera eksporta kvotām, ko atver Amerikas Savienotās Valstis 1. Komisija paziņo Amerikas Savienoto Valstu kompetentajām iestādēm izraudzīto importētāju nosaukumus un piešķirtos daudzumus. 2. Ja izraudzītajam importētājam nav piešķirta importa licence par attiecīgajiem daudzumiem, apstākļos, kad nav šaubu par tā uzņēmēja labticību, kurš iesniedz deklarāciju par atbilstību saskaņā ar ASV Lauksaimniecības departamenta (USDA) noteikumiem par piena tarifa kvotas importa licencēšanu, kuri noteikti Federālo noteikumu kodeksa (CFR) 7. sadaļas A apakšsadaļas 6. daļā, licences izdevējiestāde var atļaut uzņēmējam izraudzīties citu importētāju, kas norādīts USDA apstiprināto importētāju sarakstā un paziņots saskaņā ar 1. punktu. 3. Licences izdevējiestāde iespējami drīz paziņo Komisijai par izraudzītā importētāja maiņu, un Komisija paziņo par maiņu Amerikas Savienoto Valstu kompetentajām iestādēm.

64. pants Eksports saskaņā ar Kanādas atvērto siera kvotu 1. Atbilstoši Nolīgumam par Eiropas Kopienas un Kanādas sarunu pabeigšanu saskaņā ar XXIV panta 6. punktu un ar to saistīto vēstuļu apmaiņu, kas apstiprināts ar Padomes Lēmumu 95/591/EK (52), tiek atvērta tarifa kvota siera eksportam uz Kanādu, ievērojot šajā regulā paredzētos nosacījumus. Šīs regulas XIII pielikumā ir norādīts produktu apjoms un tarifa kvotas periods attiecīgajai kvotai. 2. Siera eksportam uz Kanādu saskaņā ar minēto kvotu, kā noteikts XIII pielikumā, ir vajadzīga eksporta licence. 3. Licenču pieteikumi ir pieņemami tikai tad, ja pieteikumu iesniedzēji rakstiski deklarē, ka visas izejvielas, uz kurām attiecas Kombinētās nomenklatūras 4. nodaļa un kas izmantotas to pieteikumā ietverto produktu ražošanai, ir pilnībā ražotas Savienībā no piena, kas pilnībā iegūts Savienībā. Pieteikumu iesniedzēji arī apņemas pēc kompetento iestāžu pieprasījuma rakstiski iesniegt pierādījumus, ka minētie nosacījumi ir izpildīti. Kompetentās iestādes var pārbaudīt minētos pierādījumus, veicot pārbaudes uz vietas. 4. Eksporta licences pieteikumā un eksporta licencē iekļauj šādu informāciju: a) 7. ailē norāda galamērķa valsti “Kanāda”; tās pašas ailes lodziņā “jā” ievelk krustiņu; b) 15. ailē norāda preču sešciparu aprakstu saskaņā ar Kombinēto nomenklatūru attiecībā uz produktiem, kas atbilst KN kodiem 0406 10, 0406 20, 0406 30 un 0406 40, un astoņciparu aprakstu attiecībā uz produktiem, kas atbilst KN kodam 0406 90. 15. ailē var iekļaut ne vairāk kā sešus šādus produktu aprakstus; c) 16. ailē norāda astoņciparu KN kodu un katra 15. ailē minētā produkta daudzumu kilogramos. Licence ir derīga tikai attiecībā uz produktiem un daudzumiem ar šādu aprakstu; d) 17. un 18. ailē norāda 16. ailē minēto produktu kopējo daudzumu; e) 20. ailē pēc vajadzības ieraksta vienu no šādām atzīmēm: i) “Sieri tiešam eksportam uz Kanādu. Īstenošanas regulas (ES) 2020/761 64. pants – kvota xxxx. kalendārajam gadam”; ii) “Sieri eksportam tieši / caur Ņujorku uz Kanādu. Īstenošanas regulas (ES) 2020/761 64. pants – kvota xxxx. kalendārajam gadam”. Ja siers tiek vests uz Kanādu caur trešām valstīm, šīs valstis ir jānorāda Ņujorkas vietā vai kopā ar Ņujorku; f) 22. sadaļā norāda: “bez eksporta kompensācijas”. 5. Piesakoties importa licencei, eksporta licences nominālais turētājs uzrāda Kanādas kompetentajai iestādei oriģinālo eksporta licenci vai apliecinātu eksporta licences kopiju.

8. NODAĻA

Cūkgaļa

65. pants Tarifa kvotas Saskaņā ar Nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam, kas apstiprināts ar Lēmumu 2006/333/EK, tiek atvērtas tarifa kvotas cūkgaļas importam Savienībā, ievērojot šajā regulā paredzētos nosacījumus. Šīs regulas X pielikumā ir norādīts produktu apjoms, kārtas numurs un importa tarifa kvotas periods un apakšperiodi par katru tarifa kvotu.

66. pants Tarifa kvotas Kanādas izcelsmes produktiem 1. Lai Savienībā varētu laist brīvā apgrozībā Kanādas izcelsmes cūkgaļu, ir jāuzrāda izcelsmes deklarācija. Izcelsmes deklarāciju sniedz uz rēķina vai jebkura cita komercdokumenta, kurā attiecīgās izcelsmes produkts ir aprakstīts pietiekami sīki, lai to varētu identificēt. Izcelsmes deklarācijas teksts ir tāds, kā noteikts 2. pielikumā Protokolam par izcelsmes noteikumiem un izcelsmes procedūrām, kurš pievienots Visaptverošajam ekonomikas un tirdzniecības nolīgumam starp Kanādu, no vienas puses, un Eiropas Savienību un tās dalībvalstīm, no otras puses. 2. Lai produktu svaru pārrēķinātu kautsvara ekvivalentā, attiecībā uz tarifa kvotu ar kārtas numuru 09.4282 izmanto pārrēķina koeficientus, kas noteikti XVI pielikuma B daļā. 3. Importa licenču pieteikumus iesniedz tā mēneša pirmajās septiņās dienās, kas ir priekšpēdējais pirms katra šīs regulas X pielikumā minētā apakšperioda. 4. Ja pēc pirmā pieteikumu iesniegšanas perioda noteiktā apakšperiodā paliek neizmantoti daudzumi, tiesīgie pieteikumu iesniedzēji var saskaņā ar šīs regulas 6. pantu iesniegt jaunus importa licenču saņemšanas pieteikumus nākamajos divos pieteikumu iesniegšanas periodos. Šādos gadījumos pārtikas apritē iesaistīti uzņēmēji, kas apstiprināti saskaņā ar Regulas (EK) Nr. 853/2004 4. pantu, var iesniegt pieteikumu, neiesniedzot tirdzniecības pierādījumu. 5. Importa licences izdod laikposmā no licenču pieteikumu iesniegšanas mēneša 23. datuma līdz tā pēdējai dienai. 6. Importa licences ir derīgas piecus mēnešus no izdošanas dienas Īstenošanas regulas (ES) 2016/1239 7. panta nozīmē vai no tā apakšperioda sākuma dienas, par kuru importa licence ir izdota (izvēlas vēlāko). Tomēr importa licences derīguma termiņš beidzas ne vēlāk kā 31. decembrī. 7. Licences turētāji drīkst atdot neizmantotos licences daudzumus pirms licences derīguma termiņa beigām un ne vēlāk kā četrus mēnešus pirms tarifa kvotas perioda beigām. Katrs licences turētājs drīkst atdot līdz 30 % no tā individuālās licences daudzuma. 8. Ja tiek atdota licences daudzuma daļa saskaņā ar 7. punktu, atbrīvo 60 % no atbilstošā nodrošinājuma.

9. NODAĻA

Olas

67. pants Tarifa kvotas Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK, tiek atvērtas tarifa kvotas importam olu sektorā un olu albumīna importam Savienībā, ievērojot šajā regulā paredzētos nosacījumus. Šīs regulas XI pielikumā ir norādīts produktu apjoms, kārtas numurs un importa tarifa kvotas periods un apakšperiodi par katru tarifa kvotu.

68. pants Svara pārrēķini 1. Šajā regulā svara pārrēķinu olu ar čaumalu ekvivalentā veic saskaņā ar standarta ieguves normām, kas noteiktas šīs regulas XVI pielikuma A daļā. Standarta ieguves normas attiecas tikai uz importējamām precēm ar labu, patiesu un tirdzniecībai piemērotu kvalitāti, kas atbilst jebkurai standarta kvalitātei, kura noteikta Savienības tiesību aktos, un ar nosacījumu, ka kompensācijas produkti netiek iegūti ar īpašām apstrādes metodēm, lai izpildītu īpašas kvalitātes prasības. 2. References daudzumu koriģē, izmantojot šīs regulas XVI pielikuma A daļā noteiktos pārrēķina koeficientus. 3. Šajā regulā piena albumīnu svaru izsaka olu ar čaumalu ekvivalentā saskaņā ar standarta ieguves normām, kas sausā piena albumīniem (KN kods 3502 20 91) ir 7,00 un citiem piena albumīniem (KN kods 3502 20 99) ir 53,00, izmantojot pārrēķina principus, kas noteikti šīs regulas XVI pielikuma A daļā. 4. Attiecībā uz licenču pieteikumiem par tarifa kvotām ar kārtas numuriem 09.4275, 09.4401 un 09.4402 kopējo daudzumu pārrēķina olu ar čaumalu ekvivalentā. 5. Daudzumus, ko saskaņā ar šo regulu paziņo Komisijai, izsaka: a) kārtas numuriem 09.4275, 09.4401 un 09.4402 – olu ar čaumalu ekvivalentā; b) kārtas numuram 09.4276 – produkta svara kilogramos.

10. NODAĻA

Mājputnu gaļas nozare

69. pants Tarifa kvotas Saskaņā ar nolīgumiem saskaņotu protokolu veidā attiecībā uz dažiem eļļas sēklu augiem starp Eiropas Kopienu un attiecīgi Argentīnu, Brazīliju, Kanādu, Poliju, Urugvaju un Zviedriju atbilstīgi Vispārējās vienošanās par tarifiem un tirdzniecību (VVTT) XXVIII pantam, kas apstiprināti ar Padomes Lēmumu 94/87/EK (53), tiek atvērtas tarifa kvotas mājputnu gaļas importam Savienībā, ievērojot šajā regulā paredzētos nosacījumus. Saskaņā ar koncesijām, kas noslēgtas Pasaules Tirdzniecības organizācijā un apstiprinātas ar Lēmumu 94/800/EK, tiek atvērtas tarifa kvotas mājputnu gaļas produktu importam Savienībā, ievērojot šajā regulā paredzētos nosacījumus. Saskaņā ar Nolīgumu vēstuļu apmaiņas veidā starp Eiropas Kopienu un Izraēlas Valsti par savstarpējiem liberalizācijas pasākumiem un EK un Izraēlas Asociācijas līguma 1. un 2. protokola aizstāšanu, kas apstiprināts ar Padomes Lēmumu 2003/917/EK (54), tiek atvērtas tarifa kvotas mājputnu gaļas importam Savienībā, ievērojot šajā regulā paredzētos nosacījumus. Saskaņā ar Nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam, kas apstiprināts ar Lēmumu 2006/333/EK, tiek atvērtas tarifa kvotas mājputnu gaļas importam Savienībā, ievērojot šajā regulā paredzētos nosacījumus. Saskaņā ar nolīgumiem saskaņotu protokolu veidā starp Eiropas Kopienu un Brazīlijas Federatīvo Republiku un starp Eiropas Kopienu un Taizemes Karalisti atbilstīgi 1994. gada Vispārējās vienošanās par tarifiem un tirdzniecību (VVTT 1994) XXVIII pantam par koncesiju izmaiņām, kas attiecas uz mājputnu gaļu, kas apstiprināti ar Padomes Lēmumu 2007/360/EK (55), tiek atvērtas tarifa kvotas mājputnu gaļas importam Savienībā, ievērojot šajā regulā paredzētos nosacījumus. Saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz nolīguma III sadaļu (izņemot noteikumus par attieksmi pret trešo valstu valstspiederīgajiem, kas kā darba ņēmēji likumīgi nodarbināti otras Puses teritorijā) un IV, V, VI un VII sadaļu, kā arī saistītajiem pielikumiem un protokoliem, kas apstiprināts ar Padomes Lēmumu 2014/668/ES (56), tiek atvērtas tarifa kvotas mājputnu gaļas importam Savienībā, ievērojot šajā regulā paredzētos nosacījumus. Šīs regulas XII pielikumā ir norādīts produktu apjoms, kārtas numurs un importa tarifa kvotas periods un apakšperiodi par katru tarifa kvotu.

11. NODAĻA

Suņu un kaķu barība

70. pants Eksporta licences suņu un kaķu barībai, uz ko attiecas KN kods 23091090 un kam piemērojams īpašs importa režīms Šveicē 1. Saskaņā ar koncesijām, kas noslēgtas Pasaules Tirdzniecības organizācijas Urugvajas kārtā (57), tiek atvērta tarifa kvota ES izcelsmes suņu un kaķu barības eksportam uz Šveici, ievērojot šajā regulā paredzētos nosacījumus. Šīs regulas XIII pielikumā ir norādīts produktu apjoms un eksporta tarifa kvotas periods attiecīgajai tarifa kvotai. 2. Licenču pieteikumi ir pieņemami tikai tad, ja pieteikumu iesniedzēji rakstiski deklarē, ka visas izejvielas, kas izmantotas to pieteikumā ietverto produktu ražošanai, ir pilnībā iegūtas Savienībā. Pieteikumu iesniedzēji arī apņemas pēc kompetento iestāžu pieprasījuma rakstiski iesniegt pierādījumus, ka minētie nosacījumi ir izpildīti, un attiecīgā gadījumā piekrist jebkurām minēto iestāžu veiktām pārbaudēm to pārskatos vai pārbaudēm attiecībā uz nosacījumiem, saskaņā ar kādiem attiecīgie produkti ir ražoti. Ja pieteikuma iesniedzējs pats nav produktu ražotājs, viņš sava pieteikuma pamatošanai iesniedz tamlīdzīgu ražotāja paziņojumu un apņemšanās apliecinājumu. 3. Atkāpjoties no 71. panta 1. punkta, AGREX eksporta licenci var aizstāt ar rēķinu vai jebkādu citu komercdokumentu, kurā attiecīgās izcelsmes produkts ir aprakstīts pietiekami sīki, lai to varētu identificēt.

12. NODAĻA

Kopīgi noteikumi par konkrētām tarifa kvotām, kas uzskaitītas 6., 7. un 11. nodaļā

71. pants Noteikumi, kas piemērojami eksporta tarifa kvotām, kuras pārvalda trešās valstis un kurām piemēro īpašus ES noteikumus 1. Lai varētu eksportēt produktus, kam piemēro eksporta tarifa kvotas, kuras pārvalda trešās valstis, ir jāuzrāda AGREX eksporta licence, kas noteikta Īstenošanas regulas (ES) 2016/1239 I pielikumā. 2. Licenču pieteikumi par šīm tarifa kvotām ir pieņemami tikai tad, ja ir izpildīti 64. panta 3. punktā un 70. panta 2. punktā paredzētie nosacījumi. 3. Atkāpjoties no 6. panta 1. un 2. punkta, uzņēmēji var iesniegt vairāk nekā vienu pieteikumu mēnesī, un licenču pieteikumus var iesniegt jebkurā dienā, ņemot vērā Regulas (ES) 2016/1239 3. pantu. 4. Licences izdod, cik drīz vien iespējams pēc pieņemamu pieteikumu iesniegšanas. 5. Pēc attiecīgās personas lūguma izdod vīzētās licences apliecinātu kopiju. 6. Eksporta licences var izmantot tikai vienai eksporta deklarācijai. Pēc eksporta deklarācijas pieņemšanas licences derīguma termiņš ir beidzies. 7. Šīs regulas 16. pants neattiecas uz eksporta tarifa kvotām, ko pārvalda trešās valstis.

72. pants Īpaši noteikumi, kas piemērojami importa tarifa kvotām, kuras pārvalda ar eksportētājvalstu izdotiem dokumentiem 1. Ja importa tarifa kvotu pārvalda saskaņā ar Regulas (ES) Nr. 1308/2013 187. panta b) punkta iii) apakšpunktu, eksportētājvalsts izdotais dokuments ir: a) liellopu un teļa gaļas sektoram – autentiskuma apliecība (CA); b) piena un piena produktu sektoram – Ienākošo plūsmu pārraudzīšanas kārtības (Inward Monitoring Arrangement, IMA1) sertifikāts. 2. Atkāpjoties no 6. panta 1. un 2. punkta, uzņēmēji var iesniegt vairāk nekā vienu pieteikumu mēnesī un licenču pieteikumus var iesniegt jebkurā dienā, ņemot vērā Regulas (ES) 2016/1239 3. pantu. 3. Izņemot tarifa kvotas, kas minētas 49. un 50. pantā, uzņēmēji kopā ar to importa licences pieteikumu iesniedz importa dalībvalsts licences izdevējiestādei autentiskuma apliecības vai IMA 1 sertifikāta oriģinālu. Uzņēmējs iesniedz arī autentiskuma apliecības vai IMA 1 sertifikāta kopiju, ja to pieprasa licences izdevējiestāde. Pieteikumu iesniedz autentiskuma apliecības vai IMA 1 sertifikāta derīguma termiņa laikā un ne vēlāk kā attiecīgā tarifa kvotas perioda pēdējā dienā. 4. Licences izdevējiestāde pārbauda, vai autentiskuma apliecībā norādītā informācija atbilst informācijai, ko tā saņēmusi no Komisijas. Ja informācija atbilst un ja vien Komisija nav sniegusi citus norādījumus, licences izdevējiestāde nekavējoties izdod importa licences ne vēlāk kā sešas kalendārās dienas pēc tam, kad tā saņēmusi pieteikumu, kurš iesniegts kopā ar autentiskuma apliecību vai IMA 1 sertifikātu. 5. Vienu autentiskuma apliecību vai IMA 1 sertifikātu izmanto tikai vienas importa licences izdošanai. 6. Licences izdevējiestāde atzīmē uz autentiskuma apliecības vai IMA 1 sertifikāta un uz to kopijām licences izdošanas numuru un daudzumu, kādam attiecīgais dokuments izmantots. Daudzumu izsaka veselās vienībās un noapaļo. Licences izdevējiestāde patur autentiskuma apliecību vai IMA 1 sertifikātu. Kopiju atdod pieteikuma iesniedzējam izmantošanai muitas procedūrās, ja tā ir norādīts šīs regulas III sadaļā. 7. Komisija var pieprasīt, lai trešā valsts pilnvaro Komisijas pārstāvjus vajadzības gadījumā veikt pārbaudes uz vietas attiecīgajā trešā valstī. Minētās pārbaudes veic kopā ar attiecīgās trešās valsts kompetentajām iestādēm. 8. Tiklīdz eksportētājvalsts ir izdevusi vienu vai vairākas autentiskuma apliecības vai IMA 1 sertifikātus, tā nekavējoties paziņo Komisijai par šo dokumentu izdošanu. Dokumentu un informācijas apmaiņa starp Komisiju un eksportētājvalsti notiek, izmantojot informācijas sistēmu, ko Komisija izveidojusi saskaņā ar Īstenošanas regulu (ES) 2017/1185. Ja to pieprasa trešā valsts, turpmāka dokumentu apmaiņa var notikt, izmantojot tradicionālus līdzekļus, – šādā gadījumā importa licenci dara pieejamu nominālajam turētājam tikai tad, kad tiek uzrādīts eksportētājvalsts dokumenta oriģināls. 9. Komisija dalībvalstu licences izdevējiestādēm un muitas dienestiem dara pieejamus to zīmognospiedumu paraugus, kurus izdevējiestāde eksportētājvalstī izmantojusi autentiskuma apliecības izdošanai. Dalībvalstu licences izdevējiestādēm un muitas dienestiem arī dara pieejamus autentiskuma apliecības parakstīšanai pilnvaroto personu vārdus, uzvārdus un parakstus, ko Komisijai paziņojušas eksportētājvalstu iestādes. Tikai pilnvarotām personām ir piekļuve paraugu pārvaldības sistēmas (SMS) datubāzei, kurā ietverta minētā informācija, un šo datubāzi dara pieejamu dalībvalstīm, izmantojot informācijas sistēmu, kas izveidota saskaņā ar Īstenošanas regulas (ES) 2015/2447 57. un 58. pantu.

IV SADAĻA

NOBEIGUMA NOTEIKUMI

73. pants Stāšanās spēkā un piemērošana 1. Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī. 2. Šo regulu piemēro tarifa kvotas periodiem, kas sākas 2021. gada 1. janvārī un turpmāk.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 17. decembrī Komisijas vārdā – Priekšsēdētāja Ursula VON DER LEYEN

(1) OV L 347, 20.12.2013., 671. lpp.

(2) OV L 347, 20.12.2013., 549. lpp.

(3) OV L 150, 20.5.2014., 1. lpp.

(4) Komisijas 2019. gada 17. decembra Deleģētā regula (ES) 2020/760, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz noteikumiem par to, kā pārvalda importa un eksporta tarifa kvotas, uz kurām attiecas licences, un Eiropas Parlamenta un Padomes Regulu (ES) Nr. 1306/2013 papildina attiecībā uz nodrošinājumu iemaksāšanu tarifa kvotu pārvaldības kontekstā (skatīt šā Oficiālā Vēstneša 1. lpp.).

(5) Komisijas 2016. gada 18. maija Deleģētā regula (ES) 2016/1237, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz noteikumiem importa un eksporta licenču sistēmas piemērošanai un Eiropas Parlamenta un Padomes Regulu (ES) Nr. 1306/2013 papildina attiecībā uz noteikumiem šādu licenču saņemšanai iemaksātā nodrošinājuma atbrīvošanai un atsavināšanai un ar ko groza Komisijas Regulas (EK) Nr. 2535/2001, (EK) Nr. 1342/2003, (EK) Nr. 2336/2003, (EK) Nr. 951/2006, (EK) Nr. 341/2007 un (EK) Nr. 382/2008 un atceļ Komisijas Regulas (EK) Nr. 2390/98, (EK) Nr. 1345/2005, (EK) Nr. 376/2008 un (EK) Nr. 507/2008 (OV L 206, 30.7.2016., 1. lpp.).

(6) Komisijas 2016. gada 18. maija Īstenošanas regula (ES) 2016/1239, kurā izklāstīti Eiropas Parlamenta un Padomes Regulas (ES) Nr. 1308/2013 piemērošanas noteikumi, kas attiecas uz importa un eksporta licenču sistēmu (OV L 206, 30.7.2016., 44. lpp.).

(7) Daudzpusējo tirdzniecības sarunu Urugvajas kārta (1986–1994) – 1. pielikums – 1.A pielikums – Līgums par importa licencēšanas procedūrām (WTO–GATT 1994) (OV L 336, 23.12.1994., 151. lpp.).

(8) Bali Ministru lēmums par tarifa kvotu pārvaldību WT/MIN(13)/39 – WT/L/914, 2013. gada 11. decembris.

(9) Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

(10) Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).

(11) Komisijas 2014. gada 6. augusta Īstenošanas regula (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).

(12)

— Bulgāru valodā: Мито в рамките на квотата, което се прилага спрямо количеството, посочено в раздели